Summary: یہ پہلا موقع نہیں جب وزرا یا عوامی نمائندگان نے عوام کو ایسے مشورے دیے ہیں بلکہ ماضی میں مسلم لیگ (ن) سمیت کئی جماعتوں کے رہنما اس قسم کی باتیں کرتے رہے ہیں۔

پاکستان کے وفاقی وزیر برائے امور کشمیر اور گلگت بلتستان علی امین گنڈاپور نے حال ہی میں پاکستان کے لوگوں کو بڑھتی ہوئی مہنگائی کے پیشِ نظر 'چائے میں چینی کم ڈالنے اور روٹی کم کھانے' کا مشورہ دیا ہے۔

وہ پاکستان کے زیرِانتظام کشمیر میں ایک جلسے سے خطاب کر رہے تھے جب انھوں نے مہنگائی کے حوالے سے کی جانے والی بحث پر تبصرہ کرتے ہوئے کہا کہ ’اگر میں چائے میں سو دانے چینی کے ڈالتا ہوں اور نو دانے کم ڈال دوں گا تو کیا وہ کم میٹھی ہو جائے گی۔‘

ان کا کہنا تھا کہ ’کیا ہم اپنے ملک کے لیے، خودمختاری کے لیے اتنی قربانی بھی نہیں دے سکتے کہ جہاں میں آٹے (روٹی) کے سو نوالے کھاتا تو وہاں نو نوالے کم ہو جائیں۔‘

سوشل میڈیا پر صارفین ان کی تقریر کی یہ ویڈیو شیئر کر کے انھیں تنقید کا نشانہ بنا رہے ہیں۔

تاہم یہ پہلا موقع نہیں جب وزرا یا عوامی نمائندگان نے عوام کو ایسے مشورے دیے ہیں۔ حال ہی میں حکمراں جماعت پاکستان تحریکِ انصاف ہی کے قومی اسمبلی کے ممبر ریاض فتیانہ نے بھی بالکل ویسا ہی مشورہ دیا تھا جس کا ذکر علی امین گنڈاپور نے کیا۔

ماضی پر نظر ڈالیں تو پاکستان مسلم لیگ (ن) سمیت کئی جماعتوں کے رہنما اس قسم کی باتیں کرتے رہے ہیں۔ خود سابق وزیرِ اعظم نواز شریف پاکستان کے لوگوں کو ’روٹی کم کھانے‘ کا کہہ چکے ہیں۔

سنہ 1998 میں جب پاکستان نے ایٹمی دھماکے کیے تو اس وقت کے وزیرِ اعظم نواز شریف نے اعتراف کیا تھا کہ پاکستان کو امریکہ اور عالمی دنیا کی طرف سے سخت ترین اقتصادیوں پابندیوں کا سامنا کرنا پڑ سکتا ہے۔

ٹی وی اور ریڈیو کے ذریعے عوام سے خطاب کرتے ہوئے اس حوالے خبردار کرتے ہوئے انھوں نے کہا تھا کہ ’اپنی کمر کس لیں اور صرف ایک وقت کا کھانا کھانے کے لیے تیار ہو جائیں اور میں بھی اس مصیبت میں آپ کے ساتھ شریک ہوں گا۔‘

ان کی جماعت کئی مرتبہ حکومت میں آنے کے بعد کفایت شعاری کی مہمات چلا چکی ہے۔ پی ٹی آئی کی حکومت نے بھی ابتدائی دنوں ہی میں کفایت شعاری کی مہم کا اعلان کیا تھا۔

تاہم کیا کسی حکومت کے لیے عوام کو کفایت شعاری یا ’روٹی کم کھانے‘ کا مشورہ دینا موزوں ہے؟

سسٹین ایبل ڈویلپمنٹ پالیسی انسٹی ٹیوٹ (ایس ڈی پی آئی) اسلام آباد سے منسلک ماہرِ اقتصادیات ڈاکٹر ساجد امین سمجھتے ہیں کہ ایسا مشورہ غریب عوام کا مذاق اڑانے کے مترادف ہے۔

ان کے خیال میں کفایت شعاری کے مشورے یا مہمات نہ کبھی مہنگائی کا حل رہی ہیں اور نہ ہو سکتی ہیں۔ ’حکومت کا کام ہے کہ وہ عام آدمی کی قوتِ خرید کو بڑھائے یا اس کی حالت کو بہتر کرے۔‘

تاہم سوال یہ ہے کہ عالمی اور قومی سطح پر موجودہ حالات میں مہنگائی پر قابو پانا حکومت کے اختیار میں ہے؟ ڈاکٹر ساجد امین کہتے ہیں اس کے لیے پہلے یہ سمجھنا ضروری ہے کہ پاکستان میں مہنگائی کی حالیہ بلند سطح پر ہونے کی وجوہات کیا ہیں۔

ماہرِ اقتصادیات ڈاکٹر ساجد امین کے مطابق پاکستان میں مہنگائی میں حالیہ اضافے کی تین بنیادی وجوہات ہیں یعنی عالمی منڈی میں اجناس کی قیمتوں میں اضافہ، پاکستانی روپے کی قدر میں کمی اور حکومت کی ٹیکس لاگو کرنے کی حالیہ پالیسیاں۔

تیسرے نکتے کی وضاحت کرتے ہوئے انھوں نے بتایا کہ پاکستان میں حکومت ’ریوینیو یعنی آمدن کے اہداف کو حاصل کرنے کے لیے پیداواری اجناس جیسے ایندھن وغیرہ پر ٹیکس بڑھاتی ہے جس سے ان کی قیمت میں اضافہ ہوتا ہے۔‘

اس طرح جن روزمرہ کے استعمال کی اشیا کی تیاری میں یہ ایندھن وغیرہ استعمال ہوتا ہے، ظاہر ہے کہ نتیجتاً ان کی قیمتیں بڑھ جاتی ہیں۔ پاکستان میں حال ہی میں ایندھن کی قیمتیں بڑھائی گئی ہیں۔

ڈاکٹر ساجد امین کہتے ہیں کہ ’حکومت کا ان عوامل پر کنٹرول نہیں ہے۔‘ اُن کے مطابق عالمی منڈی میں قیمتیں توقع کے برعکس بڑھیں اور ان کے بڑھنے یا کم ہونے پر پاکستان حکومت کا کوئی اختیار نہیں۔

ساتھ ہی پاکستان کا درآمدی بل بہت بڑا رہا ہے۔ ڈاکٹر ساجد امین کے مطابق پاکستان نیٹ امپورٹر ہے یعنی اس کی کُل درآمدات اس کی کُل برآمدات سے زیادہ ہیں اور یہ کھانے پینے کی اشیا جیسے گندم، چینی وغیرہ بھی درآمد کر رہا ہے۔ اس لیے جب تک اس کا یہ بل چھوٹا نہیں ہوتا اور تجارتی خسارہ کم نہیں ہوتا، روپے کی قدر میں بہتری آنے کی امید بھی کم ہے۔

اور آمدن بڑھانے کے لیے حکومت کو ایندھن، بجلی اور گیس وغیرہ پر ٹیکس بڑھانا پڑتا ہے۔

دوسرا پاکستان نے قرضے کی نئی قسط کے لیے ایک مرتبہ پھر آئی ایم ایف کے پاس جانا ہے۔ ’اور آئی ایم ایف بھی حکومت کو ان اجناس پر ٹیکس بڑھانے کا کہے گا۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ڈاکٹر ساجد امین کے مطابق ایسا نہیں ہے بلکہ حکومت کئی اقدامات کر سکتی ہے۔ ان کے خیال میں سب سے بنیادی دو کام ہیں جو حکومت کو کرنے کی ضرورت ہے تا کہ مہنگائی کے عوام پر اثرات کو کم کیا جا سکے۔

’سب سے پہلے مقامی سطح پر انتظامی ڈھانچے کو فعال کرنے کی ضرورت ہے جو اب تک نہیں کیا جا سکا۔‘ اس سے ان کی مراد پرائس کنٹرول کمیٹیوں کا مؤثر طریقے سے استعمال ہے۔

ڈاکٹر ساجد امین سمجھتے ہیں کہ اس نوعیت کی کمیٹیاں قیمتوں کے مصنوعی اضافے کو کنٹرول کرنے میں انتہائی مؤثر ہوتی ہیں اگر انھیں صحیح طریقے سے استعمال کیا جائے۔

دوسرا ذخیرہ اندوزی کا خاتمہ ہے۔ ان کا کہنا تھا کہ پاکستان میں سب سے زیادہ مہنگائی ایندھن یا غذائی اجناس کے ارد گرد ہے۔ ’پاکستان میں کسان کے کھیت سے لے کر فروخت کے مقام تک پہنچنے میں اجناس کی قیمتوں میں کمیشن کئی گنا بڑھ جاتا ہے۔‘

’یہ براہِ راست مہنگائی کا سبب بنتا ہے اور یہ ایسا پہلو ہے جس پر قابو پانا حکومت کے اختیار میں ہے۔‘ ایک تیسرا راستہ یوٹیلیٹی سٹورز کے مؤثر استعمال کا بھی ہے جس کے ذریعے حکومت مہنگائی کے اثرات پر کسی حد تک قابو پا سکتی ہے۔

ڈاکٹر ساجد امین کے مطابق ’جب قیمتیں ایک مرتبہ بڑھ جائیں تو وہ نیچے نہیں آتیں یا ان کو نیچے لانا بہت مشکل ہوتا ہے۔‘

ان کے خیال میں موجود حکومت کے لیے اس بات کا اندازہ کرنے میں کافی تاخیر ہوئی کہ مہنگائی ایک سنجیدہ مسئلہ ہے۔ اس کے بعد انھیں یہ پتا لگانے میں دیر لگی کہ مہنگائی کی وجہ کیا تھی۔

تاہم ان کے خیال میں حکومت دو کام ایسے کر سکتی ہے جن سے عام آدمی کو مہنگائی کا زیادہ اثر محسوس نہ ہو۔

’ایک تو حکومت کو چاہیے کہ وہ سوشل پروٹیکشن یعنی سماجی تحفظ کی سکیموں کا دائرہ کار بڑھا دے۔ دوسرا اسے عام آدمی کی آمدن کو بڑھانے کی ضرورت ہے۔‘

ان کے خیال میں اس کے علاوہ کفایت شعاری سمیت کوئی بھی دوسرا راستہ مسئلے کا حل نہیں ہو سکتا۔


Summary: نریندر مودی نے انڈیا کی سیاسی بساط پر آتے ہی روزگار، خوشحالی میں اضافے اور سرخ فیتے کے خاتمے جیسے بڑے وعدوں کی مدد سے تہلکہ مچا دیا تھا اور یہ امید ہو چلی تھی کہ وہ ملک میں قابل ذکر اصلاحات لائیں گے۔ مگر آج صورتحال اس کے برعکس کیوں ہے؟

نریندر مودی نے انڈیا کی سیاسی بساط پر آتے ہی روزگار، خوشحالی میں اضافے اور سرخ فیتے کے خاتمے جیسے بلند بانگ وعدوں کی مدد سے تہلکہ مچا دیا تھا۔

آج سے سات برس قبل سنہ 2014 اور پھر سنہ 2019 کے انتخابات میں نریندر مودی کی جمات کو ملنے والے بھاری مینڈیٹ سے عوام میں یہ امید ہو چلی تھی کہ وہ ملک میں قابل ذکر اصلاحات لائیں گے۔

لیکن اپنی وزارت اعظمی کے ان سات برسوں میں اُن کی حکومت کا معاشی ریکارڈ کچھ زیادہ قابل ذکر نہیں ہے۔ اور پھر کورونا وائرس کی وبا نے اُن کی کارکردگی کو مزید نقصان پہنچایا۔

مندرجہ ذیل چارٹس کی مدد سے ہم یہ دیکھ سکتے ہیں کہ وزیر اعظم مودی کی سات برسوں کی کارکردگی کے بعد اب ایشیا کی تیسری سب سے بڑی معاشی طاقت (انڈیا) اِس وقت کہاں کھڑی ہے۔

شرح نمو سست روی کا شکار ہے

وزیر اعظم نریندر مودی کی جانب سے سنہ 2025 تک مجموعی قومی پیداوار یعنی جی ڈی پی کا طے شدہ ہدف 50 کھرب ڈالر کی معیشت قائم کرنے کا تھا لیکن اب یہ محض ایک خواب لگتا ہے۔

کووڈ کی وبا آنے سے قبل ماہرین نے اندازہ لگایا تھا کہ اگر حالات ٹھیک چلتے رہے تو زیادہ سے زیادہ وہ لگ بھگ 26 کھرب ڈالر تک پہنچ سکیں گے، اور اب وبا آنے کے بعد اس تخمینے میں سے دو سو سے تین سو ارب ڈالرز کی مزید کمی ہو گئی ہے۔

ماہر معیشت اجیت رنادے کہتے ہیں کہ عالمی منڈی میں تیل کی بڑھی قیمتوں کی وجہ سے ملک میں مہنگائی میں اضافہ ہوا ہے۔

لیکن صرف کووڈ ہی اس صورتحال کا ذمہ دار نہیں ہے۔

انڈیا کی مجموعی ملکی پیداوار یعنی جی ڈی پی وزیر اعظم مودی کے عہدہ سنبھالنے کے وقت سات سے آٹھ فیصد تھا لیکن 2019-20 کی آخری سہ ماہی تک یہ گر کر 3.1 فیصد تک پہنچ گیا تھا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

پانچ برس قبل 2016 میں انھوں نے ملکی کرنسی پر پابندی لگائی تھی جس کی وجہ سے ملک میں استعمال ہونے والی نقد رقم میں 86 فیصد کمی آئی تھی اور ساتھ ساتھ ایک نیا ٹیکس لاگو کیا جس سے کاروباری طبقے کی مشکلات میں کافی اضافہ ہوا۔

ان فیصلوں نے دوسرے بڑے مسئلہ کو جنم دیا۔

بے روزگاری میں اضافہ

سینٹر فار مانیٹرنگ دا انڈین اکانومی (سی ایم آئی ای) کے سربراہ مہیش ویاس نے بتایا کہ انڈیا کو درپیش سب سے بڑے چیلنجز میں سے ایک 2011-12 کے بعد سرمایہ کاری میں ہونے والی کمی تھی۔

’اور پھر 2016 کے بعد سے معیشت کو متواتر جھٹکے لگے، جیسے کرنسی پر پابندی، جی ایس ٹی ٹیکس اور لاک ڈاؤن وغیرہ جیسے فیصلوں سے بے روزگاری میں اضافہ ہوا۔‘

تازہ ترین اعداد و شمار کے مطابق بے روزگاری کی شرح گذشتہ 45 سالوں میں سب سے زیادہ دیکھی گئی جب وہ 2017-18 میں 6.1 فیصد تک پہنچ گئی۔ اور سی ایم آئی ای کی جانب سے کیے گئے سروے کے مطابق اب یہ شرح دگنی ہو چکی ہے۔

رواں برس کے آغاز کے بعد سے ڈھائی کروڑ افراد بے روز گار ہو چکے ہیں اور مزید ساڑھے سات کروڑ انڈین افراد خط غربت سے نیچے چلے گئے ہیں۔

تحقیقی ادارے پیو ریسرچ کے مطابق غربت کا شکار ہونے والوں میں سے ایک تہائی انڈیا کے متوسط طبقے سے تعلق رکھنے والے تھے جنھوں نے گذشتہ کئی دہائیوں میں انڈیا میں ہونے والی معاشی ترقی کی بنا پر اپنے معاشی حالات کو بہتر بنایا تھا۔

اجیت رنادے  کے مطابق انڈین معیشت کو سالانہ کم از کم دو کروڑ نئی نوکریوں کی ضرورت ہوتی ہے لیکن نریندر مودی کی حکومت ایسا کرنے میں ناکام رہی ہے۔

گذشتہ ایک دہائی میں انڈیا سالانہ صرف 43 لاکھ نوکریاں پیش کرنے میں کامیاب ہوئی ہے۔

انڈیا کی برآمدات میں اضافہ نہیں ہو رہا

وزیر اعظم نریندر مودی کا ایک بڑا مشن تھا کہ وہ ’میک ان انڈیا‘ یعنی انڈیا میں بنائی گئی مصنوعات کے فروغ کو ترجیح دیں گے اور انڈیا کو عالمی طور پر ایک ایسے طاقتور ملک کے طور پر پیش کریں گے جہاں سرخ فیتے یعنی سرکاری اور بیوروکریٹک رکاوٹوں کو کم سے کم کیا جائے گا اور ملک کو برآمدات کا مرکز بنانے کے لیے بڑی سرمایہ کاری کی جائے گی۔

نریندر مودی کا مقصد تھا کہ وہ ملک میں صنعت و حرفت یعنی مینوفیکچرنگ کے شعبے کو اتنی وسعت دیں کہ وہ جی ڈی پی کا 25 فیصد حصہ بن جائے۔ لیکن حکومت میں سات برس رہنے کے بعد یہ حصہ 15 فیصد سے زیادہ بڑھ نہیں سکا ہے۔

اس سے بھی زیادہ بری خبر سینٹر فار اکنامک ڈیٹا اینڈ انالسسز کی جانب سے کی گئی تحقیق میں سامنے آئی جس میں کہا گیا کہ گذشتہ پانچ برسوں میں مینوفیکچرنگ کے شعبے میں آدھی نوکریاں ختم ہو گئی ہیں۔

انڈیا کی برآمدات گذشتہ ایک دہائی سے تین سو ارب ڈالر سے بڑھ نہیں سکی ہیں۔

نہ صرف ان میں اضافہ نہیں ہوا ہے، بلکہ نریندر مودی کے دور میں انڈیا بنگلہ دیش جیسے علاقائی حریفوں کے ہاتھوں مارکیٹ شئیر بھی ہار رہا ہے۔

بنگلہ دیش جس نے برآمدات پر توجہ دے کر قومی شرح نمو میں تیزی سے اضافہ کیا ہے، اُن کی خاص توجہ ملک کی گارمنٹس کی صنعت پر تھی۔

لیکن دوسری جانب نریندر مودی کی حکومت میں انفراسٹرکچر کی تعمیرات میں اضافہ دیکھنے میں آیا ہے۔

ان کے دور حکومت میں یومیہ اوسطاً 36 کلومیٹر روڈ تعمیر ہو رہی ہے جبکہ ماضی کی حکومتوں میں یہ اوسط آٹھ سے 11 کلومیٹر یومیہ تھی۔

معاشی ماہرین نے مودی حکومت کی جانب سے چند ایسے عوامی فیصلوں کی بھی تائید کی جن میں ملک بھر میں بیت الخلا کی تعمیر کرنا، اور غریبوں کے لیے بہت کم نرخ پر گیس اور پانی فراہم کرنا اور گھروں کے لیے قرضے دینا شامل ہے۔

لیکن اخراجات میں اضافے اور ٹیکسز کی مد میں آمدنی نہ آنے کی وجہ سے ماہر معیشت انڈیا کے تیزی سے بڑھتے ہوئے مالی خسارے کے بارے میں پریشان ہیں۔

باضابطہ معیشت میں لوگوں کی شمولیت

نریندر مودی کے دور میں ایک بڑا کام ان کی حکومت نے یہ کیا ہے کہ وہ ڈیجیٹل ادائیگی میں عالمی طور پر ایک بڑی قوت بن کر سامنے آیا ہے۔ ان کی ’جن دھن سکیم‘ کی مدد سے ملک میں لاکھوں غریب خاندانوں کو بینک اکاؤنٹس بنانے کی سہولت میسر ہوئی ہے۔

ماہرین کہتے ہیں کہ یہ درست سمت کی جانب سے ایک بڑا اہم قدم ہے۔

صحت پر اخراجات نہیں کیے جا رہے

معاشی ماہر ریتیکا کھیرا کا کہنا ہے کہ ماضی کی حکومتوں کی طرح اس حکومت نے بھی صحت کے شعبے کو نظر انداز کیا ہے۔

ماہرین کا کہنا ہے کہ حکومت کی ترجیح تیسری سطح کی صحت کی صورتحال پر ہے بجائے پرائمری درجے پر کام کرنے کے۔

ریتیکا کہتی ہیں کہ یہ امریکی ماڈل ہے جو کہ نہایت مہنگا ہے اور اس میں مجموعی طور پر عوامی صحت بھی بہتر نہیں ہوتی۔

ابھی بھی بڑی تعداد میں لوگ زراعت کے شعبے سے منسلک ہیں

انڈیا میں وہ لوگ جو نوکری کرنے کی عمر تک پہنچ چکے ہیں ان میں سے نصف سے زیادہ زراعت کے شعبے سے منسلک ہیں لیکن یہ شعبہ جی ڈی پی میں زیادہ حصہ نہیں دے پا رہا۔

تقریباً ہر کوئی اس بات سے اتفاق کرتا ہے کہ انڈیا کا زرعی شعبہ اصلاحات کا متقاضی ہے۔ مارکیٹ نواز قوانین کو گذشتہ برس منظور کیا گیا تھا لیکن اس کے بعد ہونے والے احتجاج کے باعث وہ سلسلہ آگے نہیں بڑھا کیونکہ کسانوں کا کہنا ہے کہ اس سے ان کی آمدنی میں کمی ہو گی۔

نریندر مودی نے عہد کیا تھا کہ کسانوں کی آمدنی دگنی ہو جائے گی۔

ماہرین کہتے ہیں کہ ان اصلاحات سے زیادہ کچھ حاصل نہیں ہو گا اور حکومت کو اس شعبے کو سودمند بنانے کے لیے زیادہ خرچہ کرنا ہو گا تاکہ یہ زیادہ منافع بخش بن سکے۔

ڈیٹا: کیئرن لوبو

چارٹس: شاداب نظمی


Summary: اس وقت چین کی معیشت میں کئی شگاف نظر آ رہے ہیں۔ چین میں بیروزگاری بڑھ رہی ہے اور کووڈ لاک ڈاؤن کی وجہ سے معیشت بھی متاثر ہوئی ہے۔ ایک اندازے کے مطابق رواں سال اقتصادی پیداوار کے لحاظ سے چین باقی ایشیائی ممالک سے پیچھے رہ جائے گا۔

جب چین کے صدر شی جن پنگ گذشتہ ماہ کمیونسٹ پارٹی کی کانگریس کی تقریب کے دوران سٹیج پر پہنچے تو ہال تالیوں کے شورسے گونج اٹھا۔

شی جن پنگ ریکارڈ تیسری بارچین کے سپریم لیڈرمنتخب ہوئے ہیں۔ انھوں نے اس موقعے پرتقریب میں موجود دو ہزار سے زائد لوگوں کا ان کے ساتھ وفاداری اور ان پر بھروسہ کرنے کے لیے شکریہ ادا کیا۔

تقریباً ڈیڑھ گھنٹے طویل خطاب کے دوران انھوں نے اپنی پالیسیوں کی تعریف کی اور دعویٰ کیا کہ ملک کی معاشی حالت میں بہتری اُن کی ترجیحات میں شامل ہے۔

شی جن پنگ نے کہا کہ ’ہم ایک اعلیٰ سطح کی سوشلسٹ مارکیٹ پر مبنی معیشت بنائیں گے۔ ہمیں چین کے بنیادی اقتصادی ڈھانچے کو بہتر بنانا ہے۔ ہمیں سرکاری شعبے کو مضبوط کرنا ہے اور غیر سرکاری شعبے کی بھی مدد کرنا ہے۔‘

یہ سوال بھی پوچھا جا رہا ہے کہ کیا چین کی معیشت واقعی مشکل میں ہے؟ بی بی سی نے اس سوال کا جواب حاصل کرنے کے لیے چند ماہرین سے بات کی ہے۔

تقریباً 50 سال پہلے چین انتشار کے دور سے گزر رہا تھا۔ اور چین کے اس وقت کے رہنما ماؤزے تنگ ثقافتی انقلاب کے ذریعے سرمایہ داری کے باقی ماندہ نشانات کو ختم کرنے کی کوشش کر رہے تھے۔

لیکن سنہ 1976 میں ماؤزے تنگ کی موت نے چین کے لیے ایک نئے دور کا آغاز کیا۔

چیٹہم ہاؤس میں چین کے امور کی سینیئر ریسرچ فیلو ڈاکٹر یوجیا بتاتی ہیں کہ ماؤ کے جانشین ڈینگ ژیاؤ پنگ نے ملک کو ایک نئی راہ پر گامزن کیا اور مارکیٹ پاورکے لیے ملک کے دروازے کھولے۔

ڈاکٹر یوجیا کا کہنا ہے کہ ’یہ چین کے لیے اہم موڑ تھا۔ 10 سال کے بعد انھیں لگا کہ ملک جس طرح ماؤ کی قیادت میں چل رہا تھا، وہ اسی راہ پر چلنا جاری نہیں رکھ سکتا۔ چنانچہ انھوں نے چین کے بازار اور معیشت کی رفتار پر عائد پابندیوں کو ہٹانے کے ساتھ ہی اصلاحات کی شروعات کی۔

صدیوں پہلے چین دنیا کا سب سے خوشحال ملک ہوا کرتا تھا اور اب اس کا اسی راستے پر آگے بڑھنے کا ارادہ تھا۔ اصلاحات کے تحت کئی سرکاری کمپنیاں فروخت کر دی گئیں اور غیر ملکی سرمایہ کاری کی اجازت دی گئی۔

یوجیا بتاتی ہیں کہ چین کا ہر صوبہ نجی کمپنیوں کو پرکشش شرائط پر قرض فراہم کر رہا تھا۔ اور اس کے ساتھ ہی چین کی لیبر فورس یا افرادی قوت بھی دنیا کو دستیاب تھی۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

چین میں یونیورسٹیوں کا آغاز کیا گیا جو کہ تاریخی طور پر دانشوروں اور تعلیم یافتہ افراد کا گڑھ ہوا کرتا تھا۔ گویا کچھ نیا سیکھنے اور کرنے کے کلچر کو دوسرا جنم ملا۔ مینوفیکچرنگ، ٹیکنالوجی اور صنعت کے میدان میں تیزی سے ترقی ہوئی۔ چین کی اقتصادی ترقی کی شرح دنیا میں سب سے تیز رفتار رہی۔

ڈاکٹر یوجیا کا کہنا ہے کہ ’اس وقت صرف نظریے اور قیادت کے ساتھ وفاداری ظاہر کرنے کی بات نہیں تھی۔ میرے خیال میں لوگوں نے اپنی معاشی خوشحالی کے بارے میں سوچنا شروع کر دیا۔ آج چین میں جتنے بھی ارب پتی ہیں وہ ایک ہی نسل سے ہیں اور انھوں نے اسی وقت نجی شعبے یا کاروبار کا رخ کیا تھا جب وہاں تبدیلی شروع ہوئی تھی۔‘

چین نے 2001 میں ورلڈ ٹریڈ آرگنائزیشن میں شمولیت اختیار کی۔ اس سے برآمدات کو فروغ ملا۔ ٹرانسپورٹ کا ایک نیٹ ورک بنایا گیا تاکہ سامان کی ملک کے ایک حصے سے دوسرے حصے میں آسانی سے ترسیل کی جا سکے۔

ڈاکٹر یوجیا بتاتی ہیں کہ ’انھوں (چین) نے محسوس کیا کہ مینوفیکچرنگ کا گڑھ ہونے کے ناطے، آپ کے پاس مناسب انفراسٹرکچر ہونا ضروری ہے۔ اچھی ہائی ویز، کافی تعداد میں ہوائی اڈے اور اس طرح کی دیگر سہولیات ضروری ہیں۔ اسی طرح چین کو دنیا کی فیکٹری کا درجہ مل سکتا ہے۔‘

معیشت کی ترقی کے ساتھ ہی چین کے لوگوں کی زندگی بدلنے لگی۔ انھوں نے مزید پیسے بچانا شروع کر دیے اور سرمایہ کاری کے محفوظ  ذرائع کی طرف دیکھنا شروع کر دیا۔

ڈاکٹر یوجیا نے کہا کہ ’سٹاک مارکیٹ میں اتار چڑھاؤ آتا تھا۔ اس وقت پراپرٹی کا شعبہ بہتر منافع کی ضمانت دے رہا تھا۔ اس لیے لوگوں نے بچت اور سرمایہ کاری کے لیے ہاؤسنگ مارکیٹ کا رخ کیا۔ پراپرٹی سیکٹر پیسہ کمانے کا ایک آسان شعبہ لگنے لگا تھا۔‘

فی الحال چین کے عوام کی گھریلو بچت کا تقریباً 70 فیصد ریئل اسٹیٹ میں لگا ہوا ہے۔ پراپرٹی مارکیٹ چینی معیشت کا ایک تہائی حصہ ہے۔ لیکن اب اس میں بہت سی خامیاں بھی نظر آ رہی ہیں۔

چین کے ہینگ سینگ بینک کی چیف اکانومسٹ ڈین وانگ کہتی ہیں کہ ’جب ہم گذشتہ دہائی میں چین کی ترقی پر نظر ڈالتے ہیں تو اس کے پس پشت گھروں کی تعمیر نظر آتی ہے۔ اس میں رہائشی اور تجارتی دونوں طرح کی عمارتوں کی تعمیر بھی شامل تھی۔‘

ڈین کا کہنا ہے کہ 2000 سے 2010 کے درمیان چین میں شہری گھروں کی قیمت تقریباً دگنی ہو گئی۔ اس وقت سرمایہ کاری کرنے والوں نے زندگی بھر کے لیے دولت جمع کر لی۔

اقتصادی ترقی کے ساتھ چین میں متوسط طبقے کے لوگوں کی تعداد میں اضافہ ہوا۔ بہت سے لوگ شہروں میں رہنے چلے گئے۔ پراپرٹی ڈویلپرز نے اس موقع سے فائدہ اٹھایا۔ لیکن سب کچھ خواہش کے مطابق نہیں ہوا۔

ڈین وانگ بتاتی ہیں کہ ’چین میں دو طرح کے نظام ہیں۔ ایک بڑے شہروں کی ہاؤسنگ مارکیٹ ہے۔ وہاں اثاثے محفوظ سمجھے جاتے ہیں کیونکہ معاشی ترقی کی شرح اور بین الاقوامی ماحول سے کوئی فرق نہیں پڑتا ہے، وہاں قیمتیں بڑھتی رہتی ہیں۔ اب بھی بیجنگ اور شنگھائی جیسے شہروں میں ہاؤسنگ مارکیٹ بہت اچھی حالت میں ہے۔ لیکن جب آپ ان بڑے شہروں سے باہر جاتے ہیں تو آپ کو معلوم ہوتا ہے کہ چھوٹے شہروں میں تعمیر کیے جانے والے گھروں کی تعداد سے کہیں کم مانگ ہے۔‘

چین میں بہت سے شہر ایسے ہیں جہاں بڑی تعداد میں گھر تو بنائے گئے ہیں لیکن وہ سب کبھی آباد نہیں ہو سکے۔ درحقیقت 2008 کے معاشی بحران کے دوران چینی حکومت نے صوبائی حکومتوں کو سڑکوں اور پلوں کی تعمیر پر بڑی رقم خرچ کرنے کی ہدایت کی تھی۔ حکومت کا مقصد بڑے پیمانے پر ملازمتیں پیدا کرنا تھا۔

مقامی حکومتوں کو پیسوں کی ضرورت تھی اور ایسا کرنے کا واحد طریقہ سرکاری زمین کی فروخت تھا۔

پھر کیا تھا، پراپرٹی ڈویلپرز کے درمیان زمین خریدنے کا مقابلہ شروع ہو گيا۔ گھر بنانے کے لیے پیسے کی ضرورت تھی۔ ایسے میں انھوں نے گھر کے ممکنہ خریداروں سے کہا کہ وہ شروع میں کچھ رقم دیں۔ خریدار اس کے لیے تیار تھے۔

ڈین وانگ کہتی ہیں کہ ’پری پیڈ سکیم کو منتخب کرنے کی بہت سی وجوہات ہیں۔ پہلی یہ کہ اس میں گھر سستے ملتے ہیں۔ جب مارکیٹ میں پہلے سے تعمیر شدہ مکانات دستیاب ہوتے ہیں، تو خریداروں کو زیادہ پیسے ادا کرنے پڑتے ہیں۔ پھر وہ ڈاون پیمنٹ ادا کرنے کے لیے دباؤ میں رہتے ہیں۔ پری پیڈ سکیم پچھلے 10 برسوں سے کامیاب رہی ہے۔ اس نے رئیل سٹیٹ ڈویلپرز کو سستے گھر بنانے کے لیے ضروری فنڈز فراہم کیے ہیں۔‘

لیکن جیسے جیسے چین کی پراپرٹی مارکیٹ میں اضافہ ہوتا گیا ڈویلپرز نے فنڈز حاصل کرنے کے لیے دیگر ذرائع کو دیکھنا شروع کیا۔ اس نے بڑے پیمانے پر قرضے لینے شروع کر دیے۔ پیپلز بینک آف چائنا کے مطابق سال 2020 کے دوران جائیداد میں براہ راست سرمایہ کاری دس کھرب ڈالر سے زیادہ ہو گئی۔

چینی حکومت کو فکر ہونے لگی کہ قرضوں کا پہاڑ سر پر ٹوٹ سکتا ہے اور اس نے مداخلت کا فیصلہ کیا۔ ڈویلپرز کو قرض لینے کی رفتار کم کرنے کے لیے کہا گیا اور بینکوں پر بھی دباؤ ڈالا گیا۔

ڈین وانگ کا کہنا ہے کہ اس کے پاس بہت تیزی سے نقدی ختم ہونے لگی۔ اب جو مسائل درپیش ہیں وہ انتظامیہ کی انتہائی سختی کی وجہ سے ہیں۔

چین میں لاکھوں اپارٹمنٹس بنانے والے پراپرٹی ڈیویلپر ایورگرینڈ کا اس سختی کے دور میں برا حال ہو گیا ہے۔ اس پر 300 ارب ڈالر کا قرض ہے۔ یہ اثر صرف ایورگرانڈ تک محدود نہیں رہا۔ پراپرٹی سیکٹر کو دیے گئے کل قرضوں میں سے ایک تہائی کو ’بیڈ لون‘ قرار دیا گیا ہے۔

ڈین وانگ کا کہنا ہے کہ ’ہم کہہ سکتے ہیں کہ چین میں 100 ٹاپ ریئل اسٹیٹ ڈویلپرز میں سے تقریباً 60 ڈیفالٹر ہو چکے ہیں اور باقی 40 بھی جلد ہی ڈیفالٹر ہو سکتے ہیں۔ اس بات کے پیش نظر گھر کے خریدار ایک قسم کی غیر اطمینان بخش حالت میں ہیں۔ بہت سے لوگ معاہدے سے باہر نکلنا چاہتے ہیں۔ جن لوگوں نے ادائیگی کی ہے وہ اپنے سرمائے کی ضمانت اور تحفظ چاہتے ہیں۔‘

صرف بینکوں کو ہی خطرہ نہیں ہے بلکہ جائیداد میں سرمایہ کاری کرنے والوں کے لیے بھی ایک نئے قسم کا خطرہ ہے۔ ڈین وانگ کا کہنا ہے کہ چین میں لوگوں کا خیال تھا کہ پراپرٹی مارکیٹ ہمیشہ اوپر جائے گی لیکن اب لوگوں میں یہ یقین پیدا ہونے لگا ہے کہ ہاؤسنگ مارکیٹ کے اچھے دن ختم ہو چکے ہیں۔

یہ بھی پڑھیے

آکسفورڈ یونیورسٹی میں چائنا سینٹر کے ریسرچ ایسوسی ایٹ جارج میگنس کہتے ہیں کہ ’چین کی ترقی ایک منفرد مسئلہ ہے۔ کوئی بھی ملک ہمیشہ دو ہندسوں میں ترقی نہیں کر سکتا۔‘

جارج میگنس نے ایک کتاب ’ریڈ فلیگس، وھائی شیز چائنا از ان جیپارڈی؟‘ لکھی ہے۔

عالمی بینک کا اندازہ ہے کہ رواں سال چینی معیشت کی ترقی کی شرح باقی ایشیا پیسفک خطے کے ممالک سے پیچھے رہے گی۔ اور ایسا 30 سال سے زیادہ عرصے میں پہلی بار ہو گا۔

جارج بتاتے ہیں کہ چین کی معیشت بہت سے مسائل سے نبرد آزما ہے، لیکن ان میں سب سے اہم انسانی حقوق اور خارجہ پالیسی کے حوالے سے مغربی ممالک کے ساتھ دوری ہے۔

جارج میگنس بتاتے ہیں کہ ’چین کے لیے، تجارت اور پابندیوں کے معاملے میں بیرونی عوامل بہت پیچیدہ ہو گئے ہیں۔ قومی سلامتی کے مسائل، صوبہ سنکیانگ میں لوگوں کے ساتھ سلوک کا مسئلہ، ہانگ کانگ، ایشیا اور جنوبی بحیرہ چین میں تائیوان کے متعلق دوسرے ممالک کے ساتھ پیدا ہونے والے مسائل جیسی بہت سی چیزیں تجارت اور سرمایہ کاری کے حوالے سے چین کے امکانات کو متاثر کر رہی ہیں۔‘

جارج کا کہنا ہے کہ چین نے باقی دنیا کے ساتھ کاروباری روابط جوڑ کر اقتصادی ترقی حاصل کی اور اب وہ ان رابطوں کو منقطع کر رہا ہے۔ امریکہ اور دیگر ممالک بھی اسے الگ کر رہے ہیں۔

چینی رہنما شی جن پنگ نے پارٹی کی حالیہ کانگریس میں کوئی اشارہ نہیں دیا کہ وہ دوسرے ممالک کے ساتھ تعلقات کو مضبوط بنانے کے لیے کام کریں گے۔ بلکہ اپنی خارجہ پالیسی کو مزید مضبوطی کے ساتھ آگے بڑھانے کا عندیہ دیا۔

انھوں نے یہ بھی اشارہ دیا کہ سیاسی اہداف اور پارٹی سے وابستگی ان کے لیے معیشت کی صحت سے زیادہ اہم ہے۔

اس کی ایک مثال سنہ 2019 میں نظر آچکی ہے۔ پھر چین کے امیر ترین شخص جیک ما نے حکومت پر کھل کر تنقید کی تھی۔ چند دنوں کے بعد وہ پراسرار طور پر غائب ہو گئے۔ کئی مہینوں کے بعد وہ پھر سامنے آئے اور اس کے بعد سے خاموشی اختیار کر رکھی ہے۔

چینی تاجر جیک ما

جارج میگنس کہتے ہیں: ’میرے خیال میں یہ لوگوں، کمپنیوں اور کاروباری افراد پر دباؤ ڈالنے کا ایک طریقہ ہے۔ ان سے کہا جا رہا ہے کہ وہ خود کو قابو میں رکھیں اور پارٹی کے رہنما اصولوں پر عمل کریں۔ میرے خیال میں یہ دشمنوں کو جیل میں ڈالنے سے زیادہ بہتر طریقہ ہے۔‘

کووڈ کی پابندیوں نے بھی مسائل میں اضافہ کیا ہے۔ رواں سال حکومت نے 100 سے زائد شہروں میں لاک ڈاؤن نافذ کیا۔

جارج میگنس کا کہنا ہے کہ ’یہ ایک دلچسپ صورتحال ہے۔ چین کی جانب سے صفر کووڈ پالیسی کو ترک نہ کرنے کی دو وجوہات ہیں۔ پہلی عوام کی صحت ہے۔ ان کے پاس سنہ 2024 یا 2025 تک اپنی ایم آر این اے ویکسین نہیں ہو گی۔

دوسری وجہ سماجی کنٹرول ہے۔ حکومت لوگوں کو باندھ کر رکھنا چاہتی ہے۔ زیرو کووڈ پالیسی کے تحت لوگوں کو کنٹرول کرنے کا موقع ملا  ہے۔‘

چین کے معاشی انتظام کے بارے میں ایک اور نکتہ ہے جس پر سوالات اٹھائے جا رہے ہیں اور وہ اجتماعی خوشحالی ہے۔ اس خیال کو سنہ 2021 کے وسط میں آگے بڑھایا گیا تھا۔ اس کا مقصد چینی وسائل کا ایک بڑا حصہ غریبوں تک پہنچانا تھا۔

تاہم جارج کا کہنا ہے کہ یہ واضح نہیں کہ اس کا کیا مطلب ہے۔

یونیورسٹی آف ٹینیسی میں سپلائی چین مینجمنٹ کی کلینکل ایسوسی ایٹ پروفیسر سارہ سو کہتی ہیں کہ ’میرے خیال میں چینی معیشت کو اپنی ایک راہ متعین کرنی ہو گی۔ اقتصادی ترقی میں سست روی کو روکنے کی ضرورت ہے۔ قرضوں کے جال نے پورے نظام کو اپنی لپیٹ میں لے رکھا ہے۔ اور یہ ایک پائیدار منظر نامہ نہیں ہے۔‘

آگے بڑھنے کی راہ میں پہلی رکاوٹ مقامی حکومتوں کے بھاری قرضے ہیں۔ دوسری بات یہ ہے کہ جب پراپرٹی سیکٹر کی بڑی کمپنی ایورگرانڈ نے کہا کہ وہ واجبات ادا کرنے کی پوزیشن میں نہیں ہے تومعیشت کا اعتماد متزلزل ہو گیا۔

سارہ سو کا کہنا ہے کہ ’غیر ملکی سرمایہ کار اس وقت حیران رہ گئے جب بانڈز ڈیفالٹ ہونے لگے۔ یہ ریئل سٹیٹ سیکٹر کے بانڈز تھے جن کے بارے میں خیال کیا جاتا تھا کہ انھیں حکومت کی گارنٹی حاصل ہے۔ وہ یہ سمجھ رہے تھے کہ حکومت یہ قرض واپس کر دے گی کیونکہ اس کے پیچھے ایک گارنٹی موجود تھی۔ لیکن انھوں نے بانڈ ڈیفالٹ ہونے پر ادائیگی نہیں کی۔ میرے خیال میں یہ غیر ملکی سرمایہ کاروں کے لیے ایک جھٹکا تھا۔‘

سارہ کا کہنا ہے کہ اس وقت لوگ محسوس کر رہے ہیں کہ مالی بحران کی وجہ سے ان کی نوکریاں خطرے میں پڑ سکتی ہیں۔ وہ پراپرٹی کی گرتی ہوئی قیمتوں سے بھی پریشان ہیں۔ لوگوں کو ڈر ہے کہ جو رقم انھوں نے جائیداد میں لگائی ہے وہ بھی ڈوب سکتی ہے۔ اب وہ اپنی بچت میں اضافہ کریں گے اور اتنی رقم خرچ نہیں کریں گے۔

مسائل یہیں ختم نہیں ہوتے۔ بے روزگاری بھی اپنے عروج پر ہے۔ لاک ڈاؤن کے دوران لوگوں نے اپنا خرچ بھی کم کر دیا ہے۔ وہ قیمتیں کم ہونے تک انتظار کرنا چاہتے ہیں۔

سارہ سو کہتی ہیں کہ ’میرے خیال میں چین میں افراط زر کی شرح کم ہے۔ بلکہ کئی جگہوں پر قیمتیں پہلے سے بھی کم ہیں۔ جیسا کہ مغربی ممالک میں دیکھا جاتا ہے، چین میں صورتحال اس کے آس پاس بھی نہیں ہے۔ کیونکہ وہاں مانگ ہی نہیں۔‘

اب سوال یہ ہے کہ صدر شی جن پنگ کا مستقبل کا کیا منصوبہ ہے۔ ایسا لگتا ہے کہ چین میں سیاسی کنٹرول اور معیشت کو پھلنے پھولنے کے لیے درکار آزادی کے درمیان عدم توازن ہے۔

سارہ سو کہتی ہیں: ’میرے خیال میں یہ ایک مشکل صورتحال ہے۔ ماضی میں لوگ معاشی ترقی کی وجہ سے نسبتاً مطمئن تھے۔ اب معیشت شاید ہی کہیں چمک دکھائی دے رہی ہے۔ لیکن مجھے لگتا ہے کہ چین ترقی کرتا رہے گا۔ خاص طور پر ٹیکنالوجی کے شعبے میں۔ چین کے پاس نئی ٹیکنالوجی جیسے مصنوعی ذہانت، بلاک چین، کلاؤڈ کمپیوٹنگ اور بگ ڈیٹا کے شعبے میں مہارت ہے۔ اس لیے وہ ان شعبوں میں ترقی کرتا رہے گا۔‘

اسی سوال پر واپس آتے ہیں کہ کیا چینی معیشت مشکل میں ہے؟

یہ واضح ہے کہ چین میں ترقی کی رفتار سست پڑ گئی ہے۔ ملکی معیشت کا قرضہ دگنا سے بھی بڑھ چکا ہے۔

معاشی لبرلائزیشن سے خوشحالی کا راستہ کھل سکتا ہے۔ اس کے لیے صدر شی جن پنگ کو ڈی کنٹرول کرنا پڑے گا لیکن ان کے کام کرنے کا انداز بتاتا ہے کہ اس کا امکان نہ ہونے کے برابر ہے۔

معیشت کی مشکلات بڑھیں گی یا کم ہوں گی، اس کا فیصلہ اس بات پر ہوگا کہ کیا چین قرضوں کے بڑھتے ہوئے بوجھ کو سنبھال پائے گا یا نہیں۔

فی الوقت ایسا لگتا ہے کہ تیز رفتار ترقی کے دن ختم ہو چکے ہیں اور ایک تاریک دور شروع ہو گیا ہے۔


Summary: کلیئر لومس کا اگرچہ چھاتی سے نچلہ حصہ شل ہے مگرپھر بھی انھوں نے اپنی اس معذوری کو مجبوری یا محرومی نہیں بننے دیا۔ کلیئر کی نظر نئے نئے ریکارڈ بنانے پر ہے۔ انھوں سپر بائیک 80 میل فی گھنٹہ سے زائد کی رفتار سے چلا کر نیا ریکارڈ اپنے نام کیا ہے۔

کلیئر لومس کا اگرچہ چھاتی سے نچلہ حصہ شل ہے مگرپھر بھی انھوں نے اپنی اس معذوری کو مجبوری یا محرومی نہیں بننے دیا۔ کلیئر کی نظر نئے نئے ریکارڈ بنانے پر ہے۔ انھوں نے سپر بائیک 80 میل فی گھنٹہ سے زائد کی رفتار سے چلا کر نیا ریکارڈ اپنے نام کیا ہے۔

کلیئر کا کہنا ہے کہ سپر بائیک کی دوڑ میں حصہ لینے سے وہ ’آزاد‘ محسوس کرتی ہیں۔

کلیئر لومس سنہ 2007 میں گھڑ سواری کے ایک حادثے میں زخمی ہونے کے بعد سے چل پھر نہیں سکتی ہیں۔

تاہم وہ ہفتے کے روز شمالی آئرلینڈ میں نارتھ ویسٹ این ڈبلیو 200 کورس میں 128 کلومیٹر فی گھنٹہ سے زیادہ رفتار سے بائیک دوڑا کر اس ریس میں پہلی پوزیشن حاصل کرنے میں کامیاب ہوئی ہیں۔

لیسٹر شائر کے میلٹن موبرے سے تعلق رکھنے والی کلیئر لومس نے کہا کہ انھوں نے کبھی خواب میں بھی نہیں سوچا تھا کہ وہ ایسا کر پائیں گی۔

43 برس کی کلئیر نے اس مقابلے میں حصہ لینے کے لیے ایک خاص طرح سے ڈیزائن کردہ سپر بائیک کا استعمال کیا، جو ان کے جسم کے لیے موزوں تھا۔

کلیئر نے کہا کہ ’یہ ایک حیرت انگیز احساس تھا۔ جب میں اپنے حادثے کے بعد ہسپتال میں پڑی تھی تو میں نے کبھی خواب میں بھی نہیں سوچا تھا کہ میں ایسا کچھ بھی کر سکوں گی۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ان کے مطابق ’میں بہت گھبرائی ہوئی تھی اور ہدف کی طرف بڑھنے میں ابھی خاصا وقت درکار تھا۔

’جب میں ریس میں آگے بڑھ رہی تھی تو ایک سرخ مگر بے سود جھنڈا ہی ہر طرف لہرا رہا تھا۔

ان کے مطابق ’میں اپنے سینے کے نیچے کچھ محسوس نہیں کر سکتی تھی لیکن اپنے پیٹ میں ایک خوف کی کیفیت محسوس کر سکتی تھی۔

کلیئر کے مطابق ’جب میں 84 میل فی گھنٹہ کی رفتار پر آگے بڑھ رہی تھی تو اس سے مجھے آزادی کا احساس ہوا۔‘

ان کے مطابق ’مجھے ایک لمحے میں ہی لگا کہ یہ اب میرا مشغلہ بن چکا ہے۔‘

کلئیر لومس، جن کی گھڑ سواری کے حادثے میں پسلیاں ٹوٹ گئی تھیں، پھیپھڑے ناکارہ ہو گئے، گردن اور کمر کی ہڈی ٹوٹ گئی تھی نے ریڑھ کی ہڈی کے آپریشن کے لیے کام کرنے والی تنظیم ’نکولس سپنائنل انجری فاؤنڈیشن‘ کے لیے 4400 پاؤنڈ سے زائد کے عطیات جمع کیے۔

یہ تنظیم ریڑھ کی ہڈی کے زخم سے ہونے والی معذوری کے علاج پر تحقیق کر رہی ہے۔

این ڈبلیو 200 کے منتظم مروین وائٹ نے پہلے اس موقعے پر یہ کہا تھا کہ ’کلیئر نے جو کچھ حاصل کیا ہے وہ قابل ذکر ہے۔‘

’ان کا عزم اور ہمت ہر ایک میں جذبہ پیدا کرتا ہے۔‘


Summary: اس تحریر میں ہم یہ بھی جاننے کی کوشش کریں گے کہ پاکستان سے رینکنگ میں کئی درجہ نیچے موجود افغانستان کی ٹیم کے ساتھ پاکستان کا میچ ’سیاسی‘ کیسے بنا؟

افغانستان سے گذشتہ روز ایک بڑی شکست کے بعد جہاں پاکستان میں سوشل میڈیا پر ٹیم کی ناقص فیلڈنگ، بولنگ اور بابر اعظم کی کپتانی زیرِ بحث ہیں وہیں ابراہیم زدران کے پلیئر آف دی میچ ایوارڈ ملنے کے موقع پر دیے گئے بیان پر بھی بحث ہو رہی ہے۔

ابراہیم زدران نے یہ ایوارڈ ان افغان پناہ گزینوں کے نام کیا ’جنھیں پاکستان سے واپس افغانسان بھیجا جا رہا ہے۔‘ زدران نے گذشتہ روز 87 رنز کی شاندار اننگز کھیلی تھی اور ان کی اننگز نے پاکستان کے خلاف افغانستان کی جیت میں اہم کردار ادا کیا۔

پاکستان میں ایک عام تاثر یہ پایا جاتا ہے کہ پاکستان کی سکیورٹی صورتحال اور یہاں تک کہ معاشی بحران، خصوصاً ڈالر کے مقابلے میں روپے کی قدر میں گراوٹ کی مبینہ ذمہ داری افغانستان پر آتی ہے۔

ایک اندازے کے مطابق پاکستان میں تقریباً 17 لاکھ افغان شہری رہتے ہیں اور گذشتہ جمعے کو پاکستان کی جانب سے بتایا گیا تھا کہ اب تک 52 ہزار افغان مرد، خواتین اور بچے واپس جا چکے ہیں۔

گذشتہ چند سالوں کے دوران پاکستان اور افغانستان کے درمیان میچ ایک ایسا ’ٹاکرا‘ بن گیا ہے جو ایک ایسی سنسنی خیز ایکشن فلم جیسا بن چکا ہے جو ہر گزرتے سال کے ساتھ دلچسپ ہوتی جا رہی ہے اور وقت کے ساتھ اس نے سیاسی حیثیت بھی اختیار کر لی ہے۔

ان میچوں سے پہلے عموماً پاکستانی مداحوں کی بے چینی عیاں ہوتی ہے، یہ وہ موقع ہوتا ہے جب آئی سی سی کی درجہ بندیاں اور اعداد و شمار کچھ زیادہ معنی نہیں رکھتے۔ جیسے یہ کہ پاکستان ون ڈے رینکنگ میں دوسرے نمبر پر ہے اور افغانستان نویں اور یہ کہ پاکستان کو افغانستان نے کل سے پہلے ون ڈے کرکٹ میں کبھی شکست نہیں دی تھی۔

سنہ 2019 کے ون ڈے ورلڈ کپ کا گروپ میچ ہو، سنہ 2022 کے ایشیا کپ کے سپر فور مرحلے کا میچ یا سنہ 2021 کے ٹی ٹوئنٹی ورلڈ کپ کا گروپ میچ سب ہی میں معاملات اس نہج پر پہنچ چکے تھے کہ شکست یقینی نظر آ رہی تھی۔

تاہم کل ورلڈ کپ کے میچ میں افغانستان نے پاکستان کو ون ڈے کرکٹ میں پہلی بار شکست دی تو جہاں افغان ٹیم کی سوشل میڈیا پر تعریف کی جانے لگی اور مبارکبادوں کا سلسلہ شروع ہوا وہیں ابراہیم زدران کا یہ بیان بھی گردش کرنے لگا۔

خیال رہے کہ پاکستان افغانستان میچ ورلڈ کپ سے کئی ماہ قبل اس وقت زیرِ بحث آیا تھا جب پی سی بی کی جانب سے اس کے شیڈول میں تبدیلی کی غیر معمولی درخواست کی گئی تھی۔ یہ میچ گراؤنڈ کے اندر ہونے والے واقعات کے ساتھ ساتھ اس سے باہر ہونے والے جھگڑوں اور سوشل میڈیا ٹرینڈز کے باعث بھی خاصا بدنام ہے۔

سوشل میڈیا پر کچھ لوگوں کا خیال ہے کہ یہ ابراہیم زدران کا حق تھا کہ وہ اپنے ملک کے باشندوں کے بارے میں بات کریں تاہم کچھ لوگوں کے خیال میں انھیں میدان میں جا کر ایک سیاسی بات نہیں کرنی چاہیے تھی۔

اس تحریر میں دعویٰ کیا گیا تھا کہ پاکستان کی جانب سے آئی سی سی سے آسٹریلیا اور افغانستان کے خلاف میچوں کے شیڈول میں تبدیلی کی درخواست کی گئی تھی جس کے باعث وہ دونوں میچوں میں ’فیورٹ‘ بن جائے گا۔

پی سی بی اور آئی سی سی کی اس لیکڈ بات چیت سے عام تاثر یہ ملا کہ پاکستان چنئی میں افغانستان سے اس لیے کھیلنے سے خائف ہے کیونکہ چنئی کی پچ سپنرز کے لیے سازگار سمجھی جاتی ہے اور افغان سپنرز جو کہ آئی پی ایل کے دوران بہترین بولنگ کا مظاہرہ کرتے آئے ہیں اس کا بھرپور فائدہ اٹھا کر پاکستانی بلے بازوں کو مشکل میں ڈال سکتے ہیں۔

خیال رہے کہ رواں برس مارچ میں افغانستان نے شارجہ میں کھیلی جانے والی ٹی ٹوئنٹی سیریز میں پاکستان کو 2-1 سے شکست دی تھی۔ ان میچوں کے دوران یوں تو پاکستان نے اپنے سینیئر کھلاڑیوں کو آرام کا موقع دیا تھا لیکن سپنرز کو مدد دینے والی ان کنڈیشنز میں افغان بولرز نمایاں طور پر حاوی نظر آئے تھے۔

انھوں نے کہا کہ ’ہماری آئی سی سی سے اس بارے میں ہونے والی گفتگو لیک ہو گئی جس کے باعث ایک غلط تاثر گیا جو نہیں ہونا چاہیے تھا۔‘

80 کی دہائی کے اواخر میں جب افغانستان اس وقت کی دو سپر پاورز امریکہ اور سوویت یونین کے درمیان ایک فیصلہ کن جنگ کا میدان بنا تو اس دوران اقوامِ متحدہ کے مطابق افغانستان سے 30 لاکھ کے قریب افغان پناہ گزین پاکستان منتقل ہوئے۔

افغان کرکٹ کی تاریخ لکھنے والے اکثر افراد کے مطابق افغانستان میں کرکٹ کی بینیاد انھی پناہ گزین کیمپوں میں رکھی گئی تھی۔ وقت کے ساتھ جب افغانستان میں کرکٹ کا ڈھانچا بہتر ہونے لگا تو پاکستان سے متعدد کوچز نے افغان ٹیم کی کوچنگ کی جن میں کبیر خان اور انضمام الحق شامل ہیں۔

’یہ تو آج تک واضح نہیں ہو سکا کہ کابل دھماکے کے پیچھے کس کا ہاتھ تھا مگر یہ حقیقت ہے کہ جیسے ممبئی حملوں نے پاکستان انڈیا تعلقات کی سمت بدل دی تھی، ویسے ہی کابل دھماکے نے بھی پاک افغان کرکٹ تعلقات کا رخ موڑ دیا اور ہمہ وقت پی سی بی کے احسانات کا دم بھرنے والی افغان کرکٹ دوطرفہ رقابت کی اس سطح پہ آن پہنچی جہاں پہنچتے پہنچتے پاکستان انڈیا کرکٹ کو دہائیوں کا سفر طے کرنا پڑا تھا۔‘

اس کے بعد سے اب جب بھی افغانستان اور پاکستان کا میچ ہوتا ہے تو صورتحال گراؤنڈ یا گراؤنڈ سے باہر کشیدہ رہنے کا خدشہ رہتا ہے۔ اسی طرح سوشل میڈیا پر افغانستان کی انڈیا سے شکست کے بعد پاکستان میں چلنے والے ٹرینڈز میں افغان کھلاڑیوں کو مختلف القابات سے نوازا جاتا رہا ہے۔

ایسا ہی سنہ 2021 کے ٹی ٹوئنٹی ورلڈ کپ میں بھی ہوا تھا۔ اس سے چند ہی ماہ قبل افغانستان میں طالبان دوبارہ کنٹرول سنبھال چکے تھے اور پاکستان کے اس وقت کے آئی ایس آئی چیف جنرل فیض حمید کو کابل میں اسی دوران دورہ کرتے دیکھا گیا تھا۔

طالبان کے ملک پر کنٹرول سنبھالنے کے بعد ہزاروں افغان شہریوں کو ملک چھوڑنا پڑا تھا اور اس ساری صورتحال میں پاکستان کے کردار پر طالبان مخالف افراد کی جانب سے خاصی تنقید کی جاتی رہی ہے۔

تاہم کرکٹ کے میدان پر صورتحال نے سنہ 2022 میں اس وقت طول پکڑا تھا جب ایشیا کپ کے ایک میچ کے دوران آصف علی اور افغان بولر فرید احمد کے درمیان بات ہاتھا پائی تک پہنچ گئی تھی۔

اس میچ میں افغانستان نے پہلے بیٹنگ کرتے ہوئے مقررہ 20 اوورز میں 129 رنز بنائے تھے جواب میں پاکستان کے 119 رنز پر نو کھلاڑی 19ویں اوور کے اختتام پر پویلین لوٹ گئے تھے۔ نویں وکٹ آصف علی کی ہی گری تھی اور انھیں آؤٹ کرنے کے بعد فرید احمد نے جب جشن منایا تو بات تلخ کلامی سے ہاتھ پائی تک پہنچی۔

اس کے بعد نسیم شاہ کی جانب سے دو یادگار چھکے مارے گئے اور پاکستان یہ میچ آخری اوور میں ایک وکٹ سے جیتنے میں کامیاب ہوا تھا۔ اس میچ کے بعد بھی شارجہ کرکٹ گراؤنڈ میں افغان تماشائیوں کی جانب سے کرسیاں پھینکنے کی ویڈیو سوشل میڈیا پر وائرل ہوئی تھی جس کے بعد شارجہ میں انتظامیہ کی جانب سے کارروائی کی گئی تھی۔

یہی صورتحال حالیہ پاکستان افغانستان سیریز کے دوسرے ون ڈے میں بھی دیکھنے کو ملی تھی جب پاکستان کو آخری اوور میں 10 رنز درکار تھے اور شاداب خان کو نان سٹرائکر اینڈ پر فضل الحق فاروقی کی جانب سے رن آؤٹ کر دیا گیا تھا۔

ایسے میں ایک مرتبہ پھر نسیم شاہ نے پاکستان کو فتح سے ہمکنار کیا تھا۔ تاہم گذشتہ روز پاکستان کے پاس نسیم شاہ کی خدمات بھی موجود نہیں تھیں کیونکہ وہ ایشیا کپ میں انجری کا شکار ہونے کے باعث ورلڈ کپ سے باہر ہو گئے تھے۔

تاہم جو بھی ہو، پاکستان اور افغانستان کے درمیان آنے والے سالوں میں مقابلے ہمیشہ کی طرح دلچسپ رہیں گے اور ان پر گراؤنڈ میں ہونے والے واقعات کے ساتھ ساتھ گراؤنڈ سے باہر ہونے والے واقعات بھی اثرانداز ہوتے رہیں گے۔


Summary: سحرش رضا نے اپنی کمپنی پر ہونے والی تنقید کا ذکر کرتے ہوئے ہمیں بتایا کہ ’مجھے بہت باتیں سننے کو ملیں کہ تم لنڈا بیچ رہی ہو اور زیادہ تر خواتین یہ کہتی تھیں کہ میں تو کبھی کسی کی اترن نہیں پہنوں گی۔‘

اکثر خواتین کو آپ نے یہ گلہ کرتے ضرور سنا ہو گا کہ ’ہمارے پاس تو کپڑے ہی نہیں ہیں پہننے کے لیے‘ جبکہ یہ پریشانی اس وقت خواتین کے لیے زیادہ بڑھ جاتی ہے جب انھیں کسی تقریب میں شرکت کرنی ہو۔

اس شرکت سے پہلے تیاری کے مرحلے میں الماری کا دروازہ کھلتا ہے تو اکثر خواتین کے منھ سے یہ سوال بھی نکلتا ہے کہ ’میں کیا پہنوں؟‘

گھر والوں سے مانگے جانے والا یہ مشورہ چند ہی لمحوں میں اس شکایت پر ختم ہو جاتا ہے کہ کچھ نیا نہیں ہے پہننے کو۔ چاہے گھر والے ہزار کوششیں کر لیں انھیں قائل کرنے کی کہ الماری تو کپڑوں سے بھری ہوئی ہے۔

یہی نہیں عموماً خواتین کو یہ مشورہ بھی دیا جاتا ہے کہ ’کپڑوں اور جوتوں پر اتنے پیسے مت ضائع کیا کرو۔‘

کچھ خواتین اس مشورے کو نظر انداز کرتے ہوئے کپڑے، جوتوں اور دیگر چیزوں کی خریداری جاری رکھتی ہیں تو دوسری جانب خواتین کی ایسی تعداد بھی موجود ہے جو کپڑوں سے بھری الماری کو خالی کرنے میں کامیاب بھی ہوتی ہیں اور پرانے کپڑوں کو بیچ کر ان سے پیسے بھی کما رہی ہیں۔

پری لوّڈ یعنی استعمال شدہ کپڑے جوتے یا کسی بھی ایسی چیز کو کہا جاتا ہے جو آپ کے خریدنے سے پہلے کسی شخص کے استعمال میں رہی ہوں اور وہ اس کی پسندیدہ بھی رہی ہوں۔

پچھلے چند برسوں میں پری لووڈ کپڑوں کی خریدو فروخت کا رجحان دن بہ دن بڑھتا جا رہا ہے۔ اور جب سے سوشل میڈیا کے استعمال میں اضافہ ہوا ہے تب سے خواتین کے لیے ان کی خرید و فروخت کا عمل بھی آسان ہو گیا ہے۔

اب سوال یہ بھی پیدا ہوتا ہے کہ اگر ایک چیز پہلے سے ہی کسی شخص کی پسندیدہ ہے تو وہ اسے بیچتا کیوں ہے؟

یہ سوال ہم نے ایسی خواتین کے سامنے رکھا جو ان کپڑوں کو بیچتی ہیں۔

سمانہ عباس استعمال شدہ کپڑوں کی خریدو فروخت کے لیے دیگر خواتین کو ایسا پلیٹ فارم فراہم کرتی ہیں جہاں وہ  استعمال شدہ  کپڑوں کی خرید و فروخت کر سکتی ہیں۔

بی بی سی سے گفتگو کرتے ہوئے انھوں نے بتایا کہ ’میں یہ کام پچھلے پانچ سال سے کر رہی ہوں اور وقت گزرنے کے ساتھ ساتھ میں یہ بات یقین سے کہہ سکتی ہوں کہ خواتین کی بڑی تعداد اب پری لووڈ کپڑوں کی خریداری کرتی ہے۔ اس کی کئی وجوہات ہو سکتی ہیں جیسا کہ برانڈڈ کپڑوں کا بہت زیادہ مہنگا ہونا۔‘

انھوں نے مزید بتایا کہ ’بے شک یہ رجحان بڑھ رہا ہے لیکن میں آپ کو یہ بتا سکتی ہوں کہ ابھی بھی بہت سے خواتین اور مرد پری لوّڈ کپڑے خریدتے تو ہیں لیکن خریدنے کے بعد ان کا اکثر یہ مطالبہ ہوتا کہ آپ ان کپڑوں کی تصاویر سوشل میڈیا سے ہٹا دیں تاکہ کسی کو پتا نہ چلے۔

ایسی ہی ملتی جلتی وجوہات بیان کرتے ہوئے ایسی ہی ایک کمپنی چلانے والی سحرش رضا نے بتایا کہ یہ کام شروع کرنے کا مقصد بھی یہی تھا کہ ’میرے ارد گرد بہت سی ایسی خواتین تھیں، جو اپنی الماری کھولتی تھیں اور ان کے کپڑے الماری سے باہر گر رہے ہوتے تھے لیکن ان کا بس یہی ایک ڈائیلاگ سننے کو ملتا تھا کہ میرے پاس تو کچھ پہننے کو نہیں ہے۔‘

وہ کہتی ہیں کہ ’اس جملے کی مجھے کبھی سمجھ نہیں آئی کہ اتنے کپڑے ہونے کے باوجود خواتین کہتی ہیں کہ کچھ پہننے کو نہیں لیکن جب میں نے اپنی تحقیق کی تو پھر یہ سمجھ آیا کہ مسئلہ یہ نہیں تھا کہ خواتین کے پاس کپڑے نہیں بلکہ مسئلہ یہ ہے کہ وہ بار بار وہی کپڑے نہیں پہننا چاہتیں۔‘

سحرش کا کہنا ہے کہ اسی مسئلے کو حل کرنے کے لیے میں نے ایسا پلیٹ فارم بنایا جہاں خواتین ان کپٹروں کو بیچ اور خرید سکتی ہیں تاکہ خواتین کو ان کے زائد کپڑوں سے نجات مل جائے گی اور وہ کچھ پیسے بھی کما سکیں گی۔

ان کا کہنا ہے کہ اس کا مقصد یہ بھی تھا کہ ایسی خواتین جو کپٹروں پر زیادہ پیسے نہیں خرچ کرنا چاہتیں وہ کم پیسوں میں بہت اچھے اور برانڈڈ کپڑے خرید سکیں گی۔

جیسا کہ برائیدل ڈریس آپ ایک مرتبہ پہن لیں تو دوبارہ نہیں پہن سکتے، اسی طرح آپ پارٹی وئیر خاندان کی ایک شادی میں پہن لیں تو اس خاندان میں وہ آپ دوبارہ پہن کر نہیں جا سکتے۔

اس سب کے باوجود بھی وہ یہ کام کامیابی سے جاری رکھے ہوئے ہیں۔

عائشہ (فرضی نام) میری شادی اگلے دو ماہ میں ہے۔ اپنی شادی کے لہنگے کی خریداری کے لیے جب میں بازار گئی تو ذہن میں شادی کے لہنگے کو لے کر ایک خاکہ موجود تھا۔ لیکن جب میں نے اس خاکے سے ملتے جلتے لہنگوں کی قیمت کا سنا تو مایوس ہو کر گھر لوٹ آئی۔

’ہم لوگ متوسط طبقے سے تعلق رکھتے ہیں اس لیے میرے گھر والوں کے لیے شادی کا مہنگا جوڑا خریدنا ممکن نہیں ہے۔

’مجھے گھر والوں کی طرف سے پچاس ہزار روپے لہنگے کے لیے دیے گئے ہیں جبکہ میں نے خود سے کچھ پیسے جوڑ کر 70 ہزار تک کا بجٹ رکھا ہے تاکہ اپنی پسند کا لہنگا خرید سکوں۔‘

وہ کہتی ہیں کہ ’اب جب اتنے پیسوں میں بھی میرا کام نہیں ہو رہا تو میں نے اپنے گھر والوں کو بتائے بغیر فیس بک پر مختلف گروپس میں اپنی صورت حال بتاتے ہوئے لکھا کہ مجھے اس طرح کا لہنگا اتنے پیسوں میں چاہیے تو کئی خواتین نے مجھے مثبت جواب دیے۔

’انھوں اپنے پری لووڈ لہنگوں کی تصاویر اپ لوڈ کیں اور ساتھ ہی قیمت بھی بتائی۔ جس کے بعد جو دو چار مجھے پسند آئے ان سے میں نے بات چیت آگے بڑھائی۔‘

وہ کہتی ہیں کہ دو ایسی خواتین ہیں جن سے میری بات چل رہی اور وہ مجھے اپنے استعمال شدہ میری پسند کے لہنگے پچاس ہزار میں دینے کو بھی تیار ہیں۔

’میرے لیے تو تجربہ ابھی تک کافی اچھا جا رہا ہے۔ البتہ اگر آپ اپنی زندگی کے اہم دن پر پری لووڈ کپڑے پہننا چاہتے ہیں بس چپ کر کے پہن لیں۔ کسی کو بتانے کی ضرورت نہیں ہے کیونکہ ہمارے ارد گرد ابھی ایسے ہزاروں لوگ موجود ہیں جو وہم کرتے ہیں یا پھر تنقید برائے تنقید کرنے پر یقین رکھتے ہیں۔‘

’ہم کسی کے اترن کیوں پہنیں‘ یہ وہ جملہ ہے جو آمنہ حنین کو اپنے اردگرد کے لوگوں سے اس وقت سننا پڑتا ہے جب وہ انھیں پری لووڈ کپڑوں کے استعمال کا مشورہ دیتی ہیں۔

جڑاںوالہ کی رہائشی آمنہ حنین نوکری پیشہ ہیں اور پیشے کے لحاض سے مائیکروبائیولوجسٹ ہیں۔

بی بی سی سے بات کرتے ہوئے انھوں نے بتایا کہ میں استعمال شدہ کپڑوں اور جوتوں کا استعمال گذشتہ ڈھائی برسوں سے کر رہی ہوں۔ جب میں نے سوشل میڈیا اور مختلف کمپنیوں سے استعمال شدہ کپڑے خریدنے شروع کیے تو سب سے پہلے میرے گھر والوں اور دیگر بہنوں کو اعتراض ہوا کہ تم کیوں کسی کے پہنے ہوئے کپڑے خرید رہی ہو۔

آمنہ کا کہنا ہے کہ ’میں نے پری لووڈ کپڑوں کا استعمال کرنا اس لیے شروع کیا کیونکہ مجھے بازار میں جا کر کپڑے خریدنا انتہائی مشکل کام لگتا تھا۔ اس کے علاوہ بھی دیگر وجوہات ہیں جیسا کہ محنت اور پیسوں کی بچت۔‘

ان کا کہنا تھا کہ جب آپ کوئی سوٹ خریدنے جاتے ہیں تو اس کے لیے پہلے آپ کو ہزاروں روپے کا سوٹ خریدنا پڑتا ہے اور پھر اس کی ڈیزائننگ کے لیے لیس، بٹن اور دیگر چیزیں الگ سے لینی پڑتی ہیں۔ سلسلہ یہاں ختم نہیں ہوتا۔ پھر یہ بھی سوچو کہ اس کی سلائی کیسی کروانی ہے۔ سلائی کے پیسے ملا کر بات کئی ہزاروں میں چلی جاتی ہے۔

ان کا کہنا ہے کہ میرے گھر والے مجھے پری لووڈ کپڑیں خریدنے پر کہتے ہیں کہ ’ہم کوئی غریب ہیں کہ نئے کپڑے خریدنے کی قوت نہ رکھتے ہوں۔

’میری بہن مجھے کہتی ہے کہ تمھیں الجھن نہیں ہوتی کہ پتا نہیں یہ کپڑے صاف ہوں یا نہ ہوں یا ان کے ساتھ کوئی نحوست نہ ہو۔ تو میں اسے یہی سمجھاتی ہوں کہ بطور مائیکروبائیولوجسٹ میں یہ بات بتا سکتی ہوں کہ آپ اسے استعمال سے پہلے اچھے طرح دھو کر پہنیں گے تو آپ کے تمام وہم دور ہو جائیں گے۔‘

آمنہ کا کہنا ہے کہ یہی نہیں میں جن پلیٹ فارمز سے پری لووڈ کپڑے خریدتی ہوں وہ پہلے ہی تمام تر چھان بین کرکے بھیجتے ہیں۔

وہ کہتے ہیں کہ ’جب کوئی عورت کپڑے فروخت کرنا چاہتی ہے تو ان کپڑوں کی حالت کے مطابق قیمت کا تعین کرتے ہیں اور پھر انھیں دھلوا کر اچھی اور صاف ستھری حالت میں آگے گاہک کو بھیجتے ہیں۔‘

انھوں نے مزید کہا کہ سوشل میڈیا کی وجہ سے لوگوں میں اب کافی شعور آ گیا ہے اور اب وہ پیسوں اور کپڑوں کا ضیاع کرنے سے گریز کرتے ہیں۔ یہی نہیں وہ لوگ جو پہلے یہ کہتے تھے کہ ہم تو لنڈے کا مال کبھی نہیں پہنتے وہ بھی اب استعمال شدہ چیزوں کو خریدتے ہوئے بدلی ہوئی سوچ کا مظاہرہ کرتے ہیں۔


Summary: ابراہام اکارڈز کے بعد سے اسرائیل اسلحہ کی فروخت کا ریکارڈ توڑ رہا ہے۔ اسرائیلی وزارت دفاع کے مطابق 2021 میں اس کی اسلحہ برآمدات 11 ارب ڈالر سے تجاوز کر چکی تھیں جس کا سات فیصد حصہ متحدہ عرب امارات اور بحرین کو دیا گیا۔

اسرائیل میں متحدہ عرب امارات کے سفیر محمد ال خاجہ اسرائیلی ایکسچینج کے سربراہ اتائی بن زیو اور احمد ال زاوبی کے ساتھ

محمد ال خاجہ اسرائیلی دارالحکومت تل ابیب میں سٹاک ایکسچینج میں دن کے آغاز پر گھنٹی بجانے کے لیے ایک بٹن دباتے ہیں تو اچانک اس چمکتی دمکتی عمارت میں سونے کے اوراق سے بنے دل کے نشان روشن ہو جاتے ہیں۔

تالیوں کی گونج میں محمد ال خاجہ، جو اسرائیل میں متحدہ عرب امارات کے سفیر ہیں، ایکسچینج کے سربراہ اتائی بن زیو اور احمد ال زاوبی سے مصافحہ کرتے ہیں جو یو اے ای فنانشل سینٹر ابو ظہبی گلوبل مارکیٹ کے چیئرمین ہیں۔

یہ اسرائیل کی سٹاک مارکیٹ کے دن کی کوئی عام شروعات نہیں۔ بلکہ یہ اسرائیل اور متحدہ عرب امارات کے درمیان بڑھتے ہوئے تعلقات میں ایک اہم سنگ میل ہے جو دو سال قبل امریکی سفارتکاری کے نتیجے میں طے پانے والے ابراہام اکارڈز کا نتیجہ ہے، جس میں بحرین بھی شامل تھا۔

اس معاہدے کے تحت متحدہ عرب امارات اور بحرین نے اسرائیل کا بائیکاٹ ختم کرتے ہوئے مکمل سفارتی تعلقات قائم کر لیے تھے۔

ابراہام اکارڈز پر واشنگٹن میں ستمبر 2020 میں دستخط کیے گئے تھے

اسرائیلی سٹاک ایکسچینج میں یہ منظر دیکھنے والے اماراتی سرمایہ کار صباح ال بنالی، جو یو اے ای کے وفد کا حصہ ہیں، مسکرا رہے تھے۔

انھوں نے کہا ’ہم تاریخ بنتے ہوئے دیکھ رہے ہیں، ایک طویل، گہرے اور نتیجہ خیز تعلق کی ابتدا جو مشرق وسطی کے قدرتی ہمسائیوں کے درمیان بن رہا ہے۔‘

ان کا ماننا ہے کہ اسرائیل اور متحدہ عرب امارات کے درمیان کاروباری تعلقات میں سب کے لیے فائدہ ہی فائدہ ہے۔

’مجھے توقع ہے کہ ہماری شراکت کے نتائج بہترین ہوں گے۔ لاجسٹکس، طبی اور زرعی ٹیکنالوجی سمیت سائبر سکیورٹی جیسے شعبوں میں ہماری شراکت پہلے ہی مشترکہ پراجیکٹس کی شکل میں کافی آگے بڑھ چکی ہے۔‘

انھوں نے بتایا کہ گذشتہ ماہ کے دورے کے بعد متعدد کاروباری معاہدوں پر اتفاق رائے ہو چکا ہے۔

معیشت دان اس بات پر متفق ہیں کہ ابراہام معاہدہ اسرائیل اور متحدہ عرب امارات کے درمیان تجارت میں اضافہ کرے گا۔ ایک جانب اسرائیل مضبوط ٹیکنالوجی سیکٹر رکھتا ہے جس میں عسکری ٹیکنالوجی بھی شامل ہے تو دوسری طرف یو اے ای سعودی عرب کے بعد مشرق وسطیٰ کی دوسری بڑی معیشت بن کر ابھرا ہے۔ تیل کی دولت سے مالامال ملک اب دیگر ذرائع آمدن پر توجہ دے رہا ہے۔

کیتکی شرما الگوردم ریسرچ کمپنی کی بانی اور چیف ایگزیکٹیو ہیں۔ یہ کمپنی ڈیٹا اور معاشی تحقیق پر دبئی میں کام کرتی ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ان کا ماننا ہے کہ دونوں ممالک کے درمیان تجارت کا حجم اگلے پانچ برس میں 10 ارب ڈالر سے تجاوز کر جائے گا۔

انھوں نے اقوام متحدہ کے اعداد و شمار کی جانب توجہ مبذول کروائی جس کے مطابق 2020 سے 2021 تک اسرائیل کی متحدہ عرب امارات کو سالانہ برآمدات 74 ملین ڈالر سے بڑھ کر 384 ملین ڈالر تک جا پہنچی تھیں۔

اسی عرصے میں یو اے ای کی اسرائیل کو برآمدات 115 ملین ڈالر سے بڑھ کر 632 ملین ڈالر تک پہنچ چکی تھیں۔

شرما بتاتی ہیں کہ ’دونوں ممالک کے درمیان طے پانے والے معاہدوں میں زراعت، توانائی، سائبر سکیورٹی اور سمارٹ شہروں جیسے معاملات شامل ہیں۔‘

’فری ٹریڈ معاہدہ 2020 میں طے پایا تھا جس کے بعد 96 فیصد اشیا پر ٹیرف ختم ہو چکا ہے۔‘

سابق اسرائیلی وزیر دفاع موشے یالون  نے بی بی سی کو بتایا کہ اس کی مرکزی وجہ خطے میں مشترکہ سکیورٹی خدشہ ہے یعنی ایران۔

سابق اسرائیلی وزیر دفاع موشے یالون

ان کے مطابق ’گذشتہ دہائی میں اسرائیل اور مشرق وسطیٰ کی ریاستوں کو مشترکہ دشمنوں کا سامنا رہا یعنی ایران اور اس کی حمایتی تنظیمیں، اور اگرچہ فلسطین کا مسئلہ اپنی جگہ موجود ہے لیکن اب عرب اسرائیل تنازع باقی نہیں رہا۔‘

تاہم فلسطینی اتھارٹی نے اسرائیل سے ایسے معاہدے کرنے والے ممالک پر شدید تنقید کی ہے اور الزام عائد کیا ہے کہ عرب ممالک ان کی جدوجہد کو کمزور کر رہے ہیں۔

مشرق وسطی سے ہٹ کر دیکھیں تو مراکش بھی اسرائیل سے تعلقات استوار کرنے کا ایسا ہی معاہدہ کر چکا ہے۔ سوڈان نے بھی ایک معاہدہ کیا تھا تاہم اسرائیل سے تعلقات قائم کرنے کا معاملہ التوا کا شکار رہا ہے۔

موشے یالون اب اسرائیلی سناپٹیک نامی کمپنی کے چیئرمین ہیں جو ابو ظہبی میں موجود انوسٹمنٹ فنڈ ہے۔

ان کا ماننا ہے کہ ’دفاعی اتحاد مشرق وسطیٰ سے اسرائیلی تعلقات کا اہم جزو ہے۔‘ تاہم قومی سلامتی کی وجہ سے وہ اس کی زیادہ تفصیلات فراہم نہیں کر سکتے۔

انھوں نے صرف اس بات کی تصدیق کی کہ ’ہم  نے دفاع پر باہمی تعاون کا راستہ نکال لیا ہے۔‘ ان کا کہنا ہے کہ دیگر سیکٹرز میں بھی تعاون کے کافی مواقع ہیں۔

’مشرق وسطیٰ کے ممالک کو احساس ہو رہا ہے کہ ان کو تیل کے علاوہ بھی کچھ کرنا ہو گا اور اس کے لیے ان کو ٹیکنالوجی، صحرا میں زراعت اور پانی کی ضرورت ہے۔ اسرائیل میں ہم ایسی ٹیکنالوجی ایجاد کر چکے ہیں۔ اس لیے ہمارے کئی مشترکہ مفادات ہیں۔‘

اسرائیلی اور متحدہ عرب امارات کی فرمز کے درمیان توانائی کے شعبے میں بھی معاہدے ہو رہے ہیں۔ گذشتہ سال ستمبر میں اسرائیلی کمپنی نیو میڈ نے اسرائیلی آف شور گیس فیلڈ تمار کا 22 فیصد حصہ یو اے ای کی مدابلا پٹرولیم کو ایک ارب ڈالر کے عوض فروخت کرنے کا اعلان کیا تھا۔

نیو میڈ کمپنی کو حکومتی شرائط کی وجہ سے ایک نئے خریدار کی ضرورت تھی۔

کمپنی کے چیف ایگزیکٹیو یوسی ابو نے کہا تھا کہ ’مدابلا پٹرولیم کے ساتھ ہونے والا معاہدہ خطے میں ہماری سرگرمیوں اور ممالک سے تعلقات مضبوط کرنے کی جانب قدم ہے۔‘

ماس وساد اسرائیل کے فلسطینی شہری ہیں جو دعوسات نامی عربی زبان کی ایپ کے شریک بانی اور صدر ہیں۔

انھوں نے اپنی پارٹنر ٹیلی زنغر کے ساتھ مل کر اسی معاہدے کی وجہ سے اپنا کام مشرق وسطی تک پھیلا لیا ہے۔

ان کا کہنا ہے کہ ابراہام معاہدہ ایک گیم چینجز ثابت ہوا کیونکہ اب وہ اور ان کی ٹیم اسرائیل، یو اے ای اور بحرین کے درمیان آرام سے گھوم سکتے ہیں۔ انھوں نے اپنا گھر بھی ابو ظہبی منتقل کر لیا ہے۔

ان کا کہنا ہے کہ ’متحدہ عرب امارات کئی اہم معاملات میں رہنما بننا چاہتا ہے جن میں صحت بھی شامل ہے۔‘

ادھر کیتکی شرما کو امید ہے کہ اب متحدہ عرب امارات کے تجربے سے سیکھتے ہوئے مشرق وسطیٰ کے دیگر ممالک بھی اسرائیل سے معاہدے کریں گے۔

’یہ ایک شروعات ہے۔ ہم سب مستقبل کے بارے میں پُرامید ہیں۔‘


Summary: ایجبسٹن ٹیسٹ کے پانچویں روز آسٹریلیا اور انگلینڈ کے درمیان ایک کلاسک مقابلہ دیکھنے کو ملا اور آسٹریلیا نے دو وکٹوں سے فتح حاصل کر کے سیریز میں ایک صفر کی برتری حاصل کر لی تھی۔

ٹیسٹ کے پانچویں روز جب کچھ اوورز بعد میچ پر کبھی ایک تو کبھی دوسری ٹیم کی گرفت مضبوط ہو رہی تھی تو پیٹ کمنز اور نیتھن لائن کی نویں وکٹ کی شراکت نے آسٹریلیا کو فتح سے ہمکنار کرنے میں اہم کردار ادا کیا۔

یہ پانچ روز کی شدید ٹینشن پر مبنی کرکٹ کا بہترین اختتام تھا اور دونوں روایتی حریفوں نے ایشز کی صحیح معنوں میں تشہیر کی اور اس میں موسم نے بھی اپنا کردار ادا کیا اور صبح کے وقت طویل بارش نے ڈرامہ میں مزید اضافہ کیا۔

تاہم جو بات اس وقت بھی زیرِ بحث ہے وہ یہ کہ کیا انگلینڈ کی جارحانہ حکمتِ عملی جسے عرفِ عام میں بیز بال کا نام دیا جاتا ہے اس شکست کا نتیجہ بنی؟

اس کی ایک وجہ تو سٹوکس کی جانب سے پہلے روز کھیل کے اختتام سے کچھ دیر قبل ڈکلیئر کرنے کا فیصلہ تھا لیکن دوسری جانب معین علی کو ریٹائرمنٹ سے واپس بلا کر ٹیم میں شامل کرنے پر سوالات اٹھتے رہیں گے۔

پورے میچ میں معین علی دائیں ہاتھ کی انگلی پر کٹ لگا تھا جس کے باعث وہ پورے میچ کے دوران بولنگ کرنے میں مشکلات کا شکار رہے۔

بین سٹوکس نے اپنی پہلی اننگز کی ڈکلیئریشن پر میچ کے بعد بات کرتے ہوئے کہا کہ ’میرا خیال تھا کہ وہ ایک ایسا موقع تھا جس دوران میں حملہ کر سکتا تھا۔ میں صرف اس لیے اپنے طرزِ کھیل کو تبدیل نہیں کروں گا کیونکہ یہ ایشز سیریز ہے۔

’کیا پتا ہمیں اضافی 40 رنز مل جاتے یا دو گیندوں پر دو وکٹوں گر جاتیں۔ میں ایسا کپتان نہیں ہوں، جو کیا ہو سکتا ہے اس پر یقین رکھے۔‘

انھوں نے کہا کہ ’ہم میچ کے زیادہ تر دورانیے میں کامیاب کنٹرول میں رہے اور ایک نتیجہ نکالنے میں کامیاب ہوئے۔ ظاہر ہے ہم بھی یہی چاہتے تھے کہ ہمیں کامیابی ہو۔ ہمیں بہت دکھ ہے لیکن یہی کھیل کی انوکھی بات ہے۔ یہ بہترین ہے اور جذبات کے اتار چڑھاؤ کا اپنا مزا ہے۔‘

سٹوکس کا کہنا تھا کہ ’ہارنا کسی کو بھی پسند نہیں ہوتا، ہم ہمیشہ جیتنا چاہتے تھے۔ ظاہر ہے ہمیں بہت دکھ ہے کہ ہم ہار گئے۔‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

انگلینڈ کو اس ٹیسٹ سے قبل گذشتہ 12 ٹیسٹ میچوں کے دوران صرف دو میں شکست کا سامنا کرنا پڑا تھا اور ان میں سے ایک نیوزی لینڈ کے خلاف صرف ایک رن کی شکست تھی جب انگلینڈ نے ویلنگٹن میں بلیک کیپس کو فالو آن کرنے پر مجبور کیا تھا۔

تاہم اس شکست سے انگلینڈ کو کپتان بین سٹوکس اور کوچ برینڈن مکلم کی سربراہی میں اس نئے طرزِ کھیل کا اب تک کا سب سے بڑا امتحان ثابت ہو گا۔ یہ اس لیے نہیں کہ ان کے جارحانہ انداز آسٹریلوی حکمتِ عملی کے سامنے فیل ہو گیا بلکہ اس لیے کہ وہ جیت کے اتنے قریب تھے اور ان کی اپنی غلطیاں انھیں مہنگی پڑیں۔

ان میں سے فیلڈنگ کے دوران آٹھ چانس چھوڑنا سرفہرست ہے جن میں سے وکٹ کیپر جونی بیئرسٹو کی جانب سے چھوڑے گئے چار چانسز شامل ہیں۔ ان میں سے سب سے اہم عثمان خواجہ کا دوسری اننگز کے دوران اینڈرسن کی گیند پر وہ کیچ تھا جس کے لیے وہ اپنی جگہ سے ہلے بھی نہیں۔

یہ بات بھی اہم تھی کہ سٹوکس جو اس وقت گھٹنے کی انجری کے ساتھ کھیل رہے ہیں اور انھوں نے دوسری اننگز کے 70ویں اوور تک بولنگ نہیں کی۔ دوسری جانب جیمز اینڈرسن جو انگلینڈ کے لیے سب سے زیادہ وکٹیں لینے والے کھلاڑی ہیں کو دوسری نئی گیند نہیں دی گئی۔

سنہ 2005 کے بعد سے کوئی بھی ٹیم پہلے میچ میں شکست کھانے کے بعد ایشز سیریز جیتنے میں کامیاب نہیں ہوئی۔

انگلینڈ نے یہ ثابت کیا ہے کہ وہ آسٹریلیا کا مقابلہ کر سکتی ہے لیکن انھیں اپنی غلطیوں پر قابو پاتے ہوئے ایک بہترین پرفارمنس دینی ہو گی اگر وہ سنہ 2015 کے بعد پہلی مرتبہ ایشز جیتنا چاہتے ہیں۔

یہ میچ صرف 18 برس قبل اسی گراؤنڈ پر کھیلے گئے کانٹے کے ایشز ٹیسٹ کو خراجِ تحسین پیش کرنے جیسا نہیں تھا بلکہ ایک عرصے میں سب سے زیادہ انتظار کی جانے والی ایشز کا بہترین آغاز بھی تھا۔

زیک کرالی کی جانب سے سیریز کی پہلی گیند کو چوکے کے لیے باؤنڈری تک پہنچانے سے لے کر اس ٹیسٹ میں بہت کچھ تھا۔ انگلینڈ کی جانب سے پہلے ہی روز ڈکلیئریشن کا فیصلہ، چوتھے روز کی پہلی گیند پر روٹ کی جانب سے کمنز کو ریورس ریمپ کرنے کی کوشش اور دونوں ٹیموں کے درمیان طرزِ کھیل کا منفرد انداز۔

تاہم اس سب پر آخری گھنٹے کا ڈرامہ سبقت لے گیا جو ایسے تماشائیوں کے سامنے کھیلا گیا جو صبح کے آغاز کئی گھنٹے جاری رہنے والی بارش کے باوجود وہیں موجود رہے تھے۔

آسٹریلیا کے لیے ان روایتی طرزِ کھیل ان کی معمولی مارجن سے فتح کے بعد اس بات کو ثابت کرتا ہے کہ ان کے فیصلے انگلینڈ کی بیز بال طرز کھیل سے زیادہ بہتر تھے۔

یہ بات بھی اہم ہے کہ کپتان کمنز جنھوں نے پہلے محتاط رہنے کے طرز کھیل کی بنیاد رکھی ہے انھوں نے اس معاملے میں اہم کردار ادا کیا۔


Summary: انڈیا کی ایک عدالت نے برسوں سے سزائے موت کے منتظر دو ایسے ملزمان کو بری کر دیا ہے جن پر 19 خواتین اور بچوں کے ساتھ زیادتی اور قتل کا الزام تھا۔

سریندر کولی (بائیں) اور مونندر سنگھ پنڈھر (دائیں) کو مقامی عدالت نے سزائے موت سنائی تھی

سریندر کولی اور مونندر سنگھ پنڈھر کو 2009 میں سزائے موت سنائی گئی تھی اور اُس وقت ان کیس میں سامنے آنے والی تفصیلات نے پورے انڈیا کو ہلا کر رکھ دیا تھا۔

انھیں سنہ 2006 میں اُس وقت حراست میں لیا گیا تھا جب دہلی کے واقع ان کی رہائش گاہ کے قریب سے انسانی جسم کے اعضا برآمد ہوئے تھے۔ گرفتاری کے تین سال بعد تک یہ مقدمہ چلتا رہا اور بلآخر 2009 میں ان دونوں ملزمان کو سزائے موت سنا دی گئی۔

تاہم مقامی عدالت کے اس فیصلے کے خلاف ملزمان نے ہائیکورٹ میں اپیل کی اور پیر (آج) کو الہ آباد ہائی کورٹ نے ملزم کولی کو اُن 12 مقدمات میں بے قصور قرار دیا جن میں انھیں موت کی سزا سنائی گئی تھی۔

عدالت نے دوسرے ملزم پنڈھر کو بھی دو مقدمات میں قصوروار نہیں پایا۔ عدالتی فیصلہ سامنے آنے کے بعد اُن کے وکیل نے میڈیا کو بتایا کہ دونوں افراد کو ’عدم ثبوتوں‘کی وجہ سے بری کر دیا ہے، ہائیکورٹ اس کیس کا تفصیلی فیصلہ بعد میں جاری کرے گی۔

خواتین اور بچوں کے مبینہ قتل کا انکشاف سنہ 2006 میں اُس وقت ہوا جب دارالحکومت دلی کے ایک متمول مضافاتی علاقے ’نوئیڈا‘ میں واقع مونیندر سنگھ پنڈھر کے گھر کے سامنے موجود گٹر کے اندر سے جسمانی اعضا اور بچوں کے کپڑے ملے تھے۔

اس وقت یہ دعویٰ کیا گیا تھا کہ کم از کم 19 نوجوان خواتین اور بچوں کو ریپ کے بعد قتل کیا گیا اور ان کی لاشوں کے ٹکڑے کر کے پھینک دیے گئے۔ پولیس نے اُس وقت الزام لگایا تھا کہ یہ تمام وارداتیں پنڈھیر کے گھر  ہوئی تھیں جہاں کولی بطور ملازم کام کرتے تھے۔

پولیس نے الزام لگایا تھا جن بچوں کی باقیات ملی ہیں انھیں پنڈھیر کے ملازم کولی ورغلا کر اور مٹھائی اور چاکلیٹ کا لالچ دے کر پنڈھیر کے گھر لاتے تھے۔ پولیس نے مزید الزام عائد کیا تھا کہ دوران تفتیش کولی نے اعتراف جرم کیا تھا تاہم جب انھیں عدالت میں پیش کیا گیا تو انھوں نے پولیس کو دیے گئے اپنے اعترافی بیان کو واپس لیا اور دعویٰ کیا کہ پولیس نے تشدد کے ذریعے ان سے یہ بیان لیا تھا۔

کولی نے یہ بیان بھی دیا تھا کہ انھوں نے ’لاشوں کا ریپ کیا اور انسانی گوشت پکا کر کھایا۔‘

انڈیا میں سنگین جرائم کی تحقیقاتی ایجنسی ’سی بی آئی‘ نے ان دونوں افراد کے خلاف مجموعی طور پر قتل اور ریپ کے 19 مقدمات درج کیے، جب کہ کولی پر قتل، اغوا، ریپ اور ثبوتوں کو تباہ کرنے جیسے الزامات بھی عائد کیے گئے۔

قتل ہونے والی ایک خاتنو پنکی سرکار کی والدہ بندنا سرکار ایک پیشی کے موقع پر

ان وارداتوں کی تفصیلات سامنے آنے پر ملکی سطح پر غم و غصہ کا اظہار کیا گیا اور بہت سے شہریوں نے پولیس پر غفلت کا الزام بھی لگایا۔ میڈیا نے جرائم کی چونکا دینے والی نوعیت کی وجہ سے مرکزی ملزم کے گھر کو ’خوفناکیوں کا گھر‘ قرار دیا تھا۔

مقامی باشندوں کا کہنا تھا کہ پولیس ابتدا میں کارروائی کرنے میں ناکام رہی کیونکہ لاپتہ ہونے کی اطلاع دینے والوں میں سے زیادہ تر غریب خاندانوں سے تعلق رکھتے تھے۔ زیادہ تر بچے اور خواتین نٹھاری نامی قریبی کچی آبادی میں رہتے تھے اور اسی وجہ سے اس کیس کو ’نٹھاری قتل‘ بھی کہا جاتا ہے۔


گذشتہ روز لکھنؤ میں کھیلے جانے والے آئی پی ایل میچ کے اختتامی مناظر کسی بھی گلی محلے کے گراؤنڈ میں ہونے والے میچ کے بعد ہونے والی لڑائی کے جیسے تھے۔

لڑائی میں بیچ بچاؤ کرنے کے لیے دوسرے افراد آتے ہیں لیکن یہاں انڈین کرکٹ کے سپر سٹار آمنے سامنے تھے اور کیمرے اس ساری صورتحال کو فلم بند کر رہے تھے۔

دہلی سے تعلق رکھنے والے کرکٹرز وراٹ کوہلی اور گوتھم گمبھیر کی گذشتہ رات رائل چیلنجرز بینگلور اور لکھنؤ سپر جائنٹس کے درمیان میچ کے بعد ہونے والی لفظی بحث کے کلپ اس وقت انڈیا اور پاکستان دونوں میں سوشل میڈیا پر زیرِ بحث ہیں۔

بظاہر یہ گرما گرمی میچ کے دوران وراٹ کوہلی اور افغان فاسٹ بولر نوین الحق کے درمیان بحث سے شروع ہوئی تاہم وراٹ کوہلی کی جانب سے شائقین کی طرف اشارہ کرتے ہوئے اپنے ہونٹوں پر انگلی رکھ کر خاموش رہنے کی حرکت سے معلوم ہوتا ہے کہ اس ’لڑائی‘ کا آغاز دونوں ٹیموں کے درمیان کے درمیان 10 اپریل کو بنگلور میں ہونے والے میچ سے ہو گیا تھا۔

چاہے وہ انڈین ٹیم ہو یا رائل چیلنجرز بنگلور مایہ ناز بلے باز وراٹ کوہلی جب بھی میدان پر ہوتے ہیں تو عموماً کیمرا انہی کے چہرے کے تاثرات پر مرکوز ہوتا ہے۔

جب بھی کوئی آؤٹ ہوتا ہے تو جذبات سے بھرپور وراٹ کوہلی کی حرکات ہائی لائٹس پیکج کی زینت بنتی ہیں اور اگر کبھی ان کی کسی مخالف ٹیم کے کھلاڑی کے ساتھ لفظی جنگ ہو جائے تو پھر ٹی وی دیکھنے والے شائقین کے لیے میچ مزید دلچسپ ہو جاتا ہے۔

یہی صورتحال گوتھم گمبھیر کی بھی رہی ہے جو آج کل بطور کوچ لکھنؤ سپر جائنٹس کی ٹیم کا حصہ ہیں۔ ان کی سابق پاکستانی کپتان شاہد آفریدی اور وکٹ کیپر کامران اکمل سے لڑائی کی ویڈیو اب بھی اکثر سوشل میڈیا پر نظر آتی ہے۔

ان کی آج سے دس برس قبل سنہ 2013 میں وراٹ کوہلی سے ہی آئی پی ایل کے ایک میچ میں بحث ہو چکی ہے اور وہ ریٹائرمنٹ کے بعد اپنے انٹرویوز میں ایم ایس دھونی کو بھی تنقید کا نشانہ بنا چکے ہیں۔

کرکٹ کے کھیل میں موجود سخت قواعد و ضوابط کے باعث گذشتہ چند برسوں میں تو کھلاڑیوں کے درمیان ظاہری چپقلش کم ہی دیکھنے کو ملتی ہے لیکن ٹی ٹوئنٹی لیگز میں اب بھی ایسے واقعات رونما ہوتے رہتے ہیں۔

ایسے میں گذشتہ رات ہونے والے واقعے نے اس مرتبہ آئی پی ایل کے انتہائی دلچسپ ٹورنامنٹ کو مزید دلچسپ بنا دیا ہے۔ آئیے تفصیل سے جائزہ لیتے ہیں کہ معاملات اس نہج تک کیسے پہنچے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

گذشتہ رات لکھنؤ میں کھیلے جانا والا یہ میچ دونوں ہی ٹیموں کے لیے ٹورنامنٹ کے اگلے راؤنڈ تک رسائی حاصل کرنے کے لیے اہم تھا۔

رائل چیلنجرز بنگلور کی جانب سے ٹاس جیت کر پہلے بیٹنگ کی گئی اور مقررہ 20 اوورز میں وہ صرف 126 رنز ہی بنا سکے۔ جواب میں لکھنؤ کی پوری ٹیم صرف 108 رنز پر آل آؤٹ ہو گئی۔

اس میچ کے دوران وراٹ کوہلی نے 30 گیندوں پر 31 رنز سکور کیے لیکن فیلڈنگ کے دوران وہ خاصے پرجوش تھے اور لکھنؤ سپر جائنٹس کے ڈگ آؤٹ کی جانب ہر مرتبہ آؤٹ ہونے پر اشارے کرتے دکھائی دیے جس میں ہونٹوں پر انگلی رکھ کر خاموش کرنے والا اشارہ بھی شامل تھا۔

خیال رہے کہ ایسا ہی اشارہ گوتھم گمبھیر کی جانب سے گذشتہ ماہ دونوں ٹیموں کے درمیان بنگلور کے چنسوامی کرکٹ سٹیڈیم میں ہونے والے میچ کے بعد دیکھنے کو ملا تھا۔ لکھنؤ نے وہ میچ سنسنی خیز مقابلے کے بعد ایک وکٹ سے جیت لیا تھا۔

سوشل میڈیا صارفین کا خیال ہے کہ گذشتہ رات وراٹ کوہلی کی جانب سے اپنایا گیا پرجوش انداز گمبھیر کی ان حرکات کے جواب میں تھا۔

تاہم گذشتہ رات معاملات اس وقت زیادہ خراب ہونا شروع ہوئے جب امت مشرا اور نوین الحق کی جوڑی کریز پر آئی۔ وراٹ کوہلی اور نوین الحق کے درمیان اس دوران تلخ کلامی دیکھنے کو ملی۔ اس دوران کیا بات ہوئی یہ بتانا تو مشکل ہے لیکن بیچ بچاؤ کے لیے امپائر کو مداخلت کرنی پڑی۔

اس کے بعد سامنے آنے والی ویڈیو میں گوتھم گبمھیر کی اینٹری ہوتی ہے۔ لکھنؤ کے کائل میئرز وراٹ کوہلی سے کسی بارے میں بات کر رہے ہوتے ہیں اور بظاہر یہ عام سی بحث دکھائی دیتی ہے جب گمبھیر میئرز کو بازو سے پکڑ کر ایک طرف لے جاتے ہیں اور پھر غصے میں کچھ کہتے نظر آتے ہیں۔

یہاں کچھ دیر بعد گمبھیر اور وراٹ کوہلی ایک دوسرے کی جانب اشارہ کرتے ہوئے غصے میں کچھ کہتے ہیں اور پھر انتہائی قریب آ جاتے ہیں۔

یہاں کمنٹیٹر اور سابق انڈین کرکٹر روی شاستری کہتے سنائی دیتے ہیں کہ ’اس کی کوئی ضرورت نہیں تھی۔ میچ ختم ہو گیا، نتیجہ آ گیا، دو پوائنٹ مل گئے تو اب کیا بولنا۔‘

’یہ ایک لو سکورنگ میچ تھا جس میں جذبات کا پارہ خاصا بلند تھا، اسے بس گراؤنڈ پر ہی چھوڑ دینا چاہیے تھا۔‘

بات چیت کے دوران نوین الحق کو راہل بلاتے ہیں لیکن نوین ان کے پاس جانے سے انکار کر دیتے ہیں، اس دوران بھی کوہلی انھیں دوبارہ کچھ کہتے دکھائی دیتے ہیں۔

سوشل میڈیا پر اس وقت جہاں یہ تمام کلپ شیئر کیے جا رہے ہیں وہیں لوگ کسی ایک فریق کی طرفداری کرتے ہوئے دوسرے کو تنقید کا نشانہ بناتے دکھائی دے رہے ہیں۔

انڈیا میں صارفین وراٹ کوہلی کو ایک حد سے زیادہ جارحانہ انداز اپنانے پر تنقید کا نشانہ بنا رہے ہیں جبکہ کچھ کا یہ بھی خیال ہے کہ کھلاڑیوں کی لڑائی میں ایک کوچ کو مداخلت نہیں کرنی چاہیے۔

تاہم اس بارے میں پاکستانی شائقین کرکٹ کو سابق پاکستانی کپتان شاہد آفریدی کی یاد آ رہی ہے۔

خیال رہے کہ سنہ 2007 میں انڈیا کے شہر کانپور کے گرین پارک سٹیڈیم میں انڈیا کے سابق اوپننگ بلے باز گوتم گمبھیر اور پاکستان کرکٹ ٹیم کے آل راؤنڈر شاہد آفریدی کے درمیان ہونے والی تلخ کلامی ہوئی تھی۔

اس کے بعد دونوں کے درمیان ریٹائرمنٹ کے بعد ٹوئٹر پر بھی خاصی بحث ہوتی رہی ہے۔ گمبھیر انڈین حکمران جماعت بی جے پی کا حصہ ہیں جبکہ شاہد آفریدی پاکستان میں ایک اہم سماجی شخصیت کے طور پر جانے جاتے ہیں۔

اسی طرح گذشتہ برس لنکا پریمیئر لیگ میں محمد عامر اور نوین الحق کے درمیان لفظی تکرار ہوا تھا۔ شاہد آفریدی اور محمد عامر اس دوران ایک ہی ٹیم کا حصہ تھے اور میچ کے بعد ایک ویڈیو میں شاہد آفریدی نوین الحق کو ڈانٹتے ہوئے دیکھے جا سکتے ہیں۔

صارف ماہم گیلانی کا کہنا ہے کہ شاہد آفریدی آج بہت خوش ہوں گے، ہمیشہ نوین الحق اور گوتھم گمبھیرہی ایسا کرتے ہیں۔

سمرن رندھاوا کہتی ہیں کہ ’وراٹ کا جارحانہ انداز 15ویں اوور تک تو ٹھیک تھا لیکن اس کے بعد یہ مناسب نہیں تھا۔ انھوں نے نوین کو بغیر کسی وجہ کے نشانہ بنایا۔ یہ سپورٹس مین سپرٹ نہیں۔‘

تاہم ایک صارف کا نوین پر تنقید کرتے ہوئے کہنا تھا کہ ’نوین نیا خون ہے اسے وراٹ کوہلی کا احترام کرنا چاہیے تھا اس سے قبل وہ شاہد آفریدی اور محمد عامر سے بھی بلاوجہ لڑ چکے ہیں۔‘

خیر یہ بحث تو جاری رہے گی کہ کون غلطی پر تھا اور کون نہیں لیکن وراٹ کوہلی اور نوین الحق کو 100 فیصد میچ فیس کا جرمانہ جبکہ گوتھم گمبھیر کو 50 فیصد میچ فیس کا جرمانہ ہوا ہے۔

یہ ’لڑائی‘ آنے والے دنوں میں آئی پی ایل میں دیکھی جائے گی یا نہیں، یقیناً تمام شائقین کی نظریں یہیں لگی رہیں گی۔


Summary: جلال چانڈیو کے عروج کے دور میں اُن کی مقبولیت کا یہ عالم تھا کہ سندھ کے دیہی گھرانوں میں اُن کی دستیابی دیکھ کر بچوں کی شادی کی تاریخ طے کی جاتی تاکہ جلال ان کی شادی کی تقریب میں اپنی پرفارمنس دے سکیں۔

کراچی کا سُپر ہائی وے ہو یا پنجاب میں جی ٹی روڈ یا موٹر وے، ان شاہراؤں پر سفر کرتے ہوئے آپ نے اکثر ٹرکوں کے پیچھے ایک بارعب شخص کی تصویر ضرور دیکھی ہوگی جن کے چہرے پر بڑی بڑی موچھیں اور سر پر سُرخ سندھی ٹوپی سجی ہوتی ہے۔

اکثر تصویروں میں اُن کی قمیض کا گریبان کُھلا ہوتا ہے اور اندر سے سونے کی چین جھلک رہی ہوتی ہے اور تصویر کے ساتھ یا نیچے جلال چانڈیو تحریر ہوتا ہے۔

جلال چانڈیو سندھ کے عوامی گلوکار تھے جن کی موسیقی بالخصوص ڈرائیور حضرات، مزدور اور کسان تو پسند کرتے ہی ہیں لیکن بالعموم نوجوانوں میں بھی وہ اتنے ہی مقبول ہیں۔

سماجی رابطے کی ویب سائٹ ’ٹویٹر سپیس‘ پر گذشتہ دس روز سے ورچوئل جلال میلہ سجا ہوا ہے جس کا اختتام 10 جنوری کو جلال چانڈیو کی 21ویں برسی کی تقریب پر ہو گا۔

جلال چانڈیو کی پیدائش وسطی سندھ کے موجودہ نوشہروفیروز ضلع کے قصبے ’پھل‘ میں ہوئی۔ اُن کے والد حاجی فیض محمد چانڈیو مال مویشیوں کی خرید و فروحت کے کام سے منسلک تھے۔ جلال کو بچپن میں سکول بھیجا گیا لیکن تعلیم میں اُن کی عدم دلچسپی رہی۔

تعلیم میں ان کی عدم دلچسپی دیکھتے ہوئے ان کے والد نے انھیں قریبی شہر نواں جتوئی میں ایک درزی کے پاس ٹیلرنگ کا کام سیکھنے بھیجا مگر یہ کام بھی جلال کو کچھ خاص نہ بھایا کیوں کے ان کے سر پر تو صرف موسیقی کا بھوت سوار تھا۔

ان کے والد ابتدا میں اپنے بیٹے کی گائیکی سے ناخوش تھے لیکن جب لوگوں نے جلال کی آواز کی تعریف کی تو انھوں نے جلال کو گانے کی اجازت دے دی۔

جلال چانڈیو کے دوست اور سینیئر صحافی ناز سھتو کے مطابق جلال کی جائے پیدائش یعنی قصبے پھل میں کسی مزار پر میلے کے موقع پر ایک پروگرام تھا جہاں جلال نے بھی گایا جس کو سامعین نے بہت پسند کیا۔ ابھی جلال اس پروگرام سے واپس گھر نہیں لوٹے تھے کہ کئی افراد نے جلال کے والد کو میلے میں ان کی پرفارمنس سے آگاہ کیا اور تعریف کی۔

انسائیکلوپیڈیا سندھیانہ کے مطابق جلال نے سائینداد چانڈیو سے ابتدائی تربیت حاصل کی اور اُس کے بعد فقیر احسان علی اور بعد میں باقاعدہ تربیت فقیر علی گل مہر سے حاصل کی جو صوفی گویے تھے اور یکتارا اور چپڑی بجاتے تھے۔ فقیر علی گل سے جلال نے گائیکی کے ساتھ یکتارا اور چپڑی کا فن سیکھا۔

یکتارا ایک تار والا ساز ہے جس کو دائیں ہاتھ میں پکڑ کے ایک انگلی سے بجایا جاتا ہے جبکہ چپڑی لکڑی کے دو ٹکڑے ہوتے ہیں جن کے ساتھ چھوٹے گھنگھروں بندھے ہوتے ہیں، جو بائیں ہاتھ سے بجائی جاتی ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

یکتارا بجانے والوں کو یکتارا پوٹا کہا جاتا ہےجن کی گائیکی صوفی آستانوں اور مزاروں تک محدود تھی۔ جلال کا کسی گوئیے گھرانے سے تعلق تھا نہ ہی وہ کسی کلاسیکل استاد کے شاگرد تھے۔

سینیئر صحافی ناز سہتو بتاتے ہیں کہ سندھ میں میلے کے موقع پر تھیٹر کرنے کی روایت تھی جس میں ٹکٹ لے کر محفل سُنی جاتی تھی۔ سندھ میں پنجاب کے گلوکار عنایت حسین بھٹی اور عالم لوہار بھی اکثر ان میلے ٹھیلوں پر آ کر گاتے تھے۔

مگر جلد ہی جلال کی شہرت ہو گئی اور تھیٹر کمپنیوں کو اپنے پروگرام کو کامیاب بنانے کے لیے جلال کی خدمات حاصل کرنا ضروری ہو گئیں۔

سینیئر صحافی منظور سولنگی ایسا ہی ایک واقعہ بیان کرتے ہیں۔

اُن کے مطابق خیرپور ناتھن (دادو ضلع) میں جڑیل شاہ کا میلہ تھا، اناؤنسر نے اعلان کیا کہ اب وہ ’ببر شیر‘ گلوکار عنایت حسین بھٹی کو سٹیج پر دعوت دیں گا۔ اس کے بعد جب جلال چانڈیو  کی باری آئی تو انھوں نے دعویٰ کیا کہ سندھ دھرتی کے ’ببرشیر‘ گلوکار وہ ہوں جس پر تمام تماشائیوں نے کھڑے ہوکر اُن کا استقبال کیا۔

سندھ یونیورسٹی کے شعبہ بشریات سے وابستہ ڈاکٹر رفیق وسان بتاتے ہیں جلال چانڈیو نے جب گائیکی کا آغاز کیا تو اس وقت گھروں اور ہوٹلوں میں گرامو فون بجتے تھے، جو ہر کسی کی دسترس میں نہیں تھے مگر جب ستر کی دہائی کے بعد آڈیو کیسٹس عام ہوئیں تو جلال کی مقبولیت بھی عام ہوئی۔

ناز سہتو بتاتے ہیں کہ ’ابتدا میں کیسٹ کمپنیاں جلال کو ریکارڈ نہیں کرتی تھیں، لوگ اُن کی محفلوں کو خود اپنے ٹیپ رکارڈز میں ریکارڈ کرتے اور ان کی کاپی بنا کر عام کرتے، اُن کی مقبولیت کی وجہ سے کیسٹ کمپنیاں مجبور ہوگئیں کہ انھیں ریکارڈ کریں۔‘

وہ کہتے ہیں کہ ’نتیجے میں اُن کی کیسٹس ریکارڈ بزنس کرنے لگیں اور یوں سندھ کے شہروں اور قصبوں میں آڈیو کیسٹس کا کاروبار ان کی گائیکی کی بدولت فروغ پانے لگا۔‘

سندھ کے محکمہ ثقافت کے سیکریٹری عبدالحمید آخوند کا کہنا ہے کہ لوگ جلال کو زیادہ پسند اس لیے کرتے تھے کیونکہ ان کی گائیکی سندھ کی گائیکی تھی۔

’سندھ میں بسوں، ٹرکوں اور ٹریکٹروں میں لتا، کشور کمار اور دیگر مقبول انڈین سنگرز کے گانے چلائے جاتے تھے، مگر جب جلال چانڈیو آئے تو انھوں نے سب کو نکال دیا اور وہ مقبول برانڈ بن گئے جن کو ہر جگہ سنا جانے لگا۔‘

کیسٹس کی دنیا میں مقبولیت کے بعد ریڈیو پاکستان کے پروڈیوسر اور صوفی گلوکارہ عابدہ پروین کے شوہر غلام حسین  شیخ نے انھیں ریڈیو پاکستان پر متعارف کروایا۔

جلال چانڈیو کی مادری زبان سرائیکی تھی لیکن انھوں نے سرائیکی کے ساتھ سندھی، براہوی، بلوچی، اردو اور پنجابی میں بھی گیت گائے۔ جہاں انطوں نے ادبی دنیا میں غیر معروف شاعروں کی شاعری گائی وہیں انھوں نے شاہ عبدالطیف بھٹائی، سچل سرمت، صوفی صادق حسین سمیت دیگر صوفی شعرا کو بھی گایا۔

ان کے پاس کلاسیکل راگیوں اور گلوکاروں کی طرح ڈائری نہیں ہوتی تھی کیونکہ وہ پڑھنا لکھنا نہیں جانتے تھے۔ تاہم ان کی خصوصیت یہ تھی کہ انھیں ہزاروں کلام زبانی یاد تھے۔

ناز  سہتو کے مطابق انھوں نے عام شاعری گائی جیسے چھلا، ٹوپی، رومال، ہار وغیرہ جو چیزیں اصطلاح اور محاورے میں استعمال ہوتی تھی ان کا موضوع تھیں ،انہوں نے حسن اور اظہار محبت کو آسان الفاظ میں بیان کیا۔

سینیئر صحافی منظور سولنگی شاعری بھی کرتے رہے ہیں اور اُن کے مطابق  جلال نے عام لوگوں کی شاعری کو گایا اور عام لوگوں کے ہی احساسات اور جذبات کی ترجمانی کی۔ اس سے قبل بھی یہ شاعری ہوتی تھی لیکن گائی نہیں جاتی تھی کیونک اِس کو معیوب سمجھا جاتا تھا۔

منظور بتاتے ہیں کہ جیسے انھوں نے ٹریکٹر ٹرالی ڈرائیورز پر ایک گیت گایا جو ہر ٹریکٹر والا اپنے زمانے میں بڑے شوق و ذوق سے بلند آواز میں بجاتا تھا۔

سابق سیکریٹری ثقافت حمید آخوند کہتے ہیں کہ بعض اوقات ادب میں عام لوگوں کے احساسات کی بات نہیں ہوتی مگر جلال نے اس کے برعکس کیا۔

وقت کے ساتھ جلال دیہی نوجوانوں کے دلوں کی ڈھڑکن بن گئے تھے اور سندھ میں ایسے بہت سے قصے سننے کو ملتے ہیں کہ جب کسی نے صرف اس لیے شادی کے لیے حامی بھر لی جب گھر والوں نے یقین دلایا کہ اس کی شادی پر جلال چانڈیو کو مدعو کیا جائے گا۔

شادی بیاہ کے سیزن میں اُن کے پاس لوگوں کو تانتا بندھا رہتا اور پہلے اُن سے تاریخ لی جاتی اور بعد میں ان کی دستیابی کو دیکھتے ہوئے شادی کے دن رکھے جاتے۔

جلال اگر کسی شادی کی تقریب میں جاتے تو وہاں شرکا کی تعداد کئی گنا بڑھ جاتی تھی اور بعض اوقات میزبان کے لیے مشکل صورتحال بن جاتی۔

جلال چانڈیو کی وفات پر سینیئر صحافی اسحاق منگریو نے روزنامہ ’کاوش‘ میں اپنی یادداشتوں میں لکھا تھا کہ ایک شادی کی تقریب میں جلال کی محفل تھی ڈاکو آ گئے اور کہا کہ آپ لوگوں نے سُن لیا اب اُن کی باری ہے۔ جس کے بعد ڈاکو جلال چانڈیو اور اُن کے سازندوں کو اپنے ساتھ لے گئے۔

سندھ میں جلال چانڈیو جب مقبولیت کے عروج پر تھے اُس وقت جنرل ضیا الحق کی آمریت کا دور تھا اور سندھ میں احساس محرومی بڑھ چکا تھا۔ سیاسی جدوجہد، گرفتاریاں اور کوڑوں کی سزائیں عام تھیں۔

اینتھرپولوجسٹ رفیق وسان کا کہنا ہے کہ جلال چانڈیو نے خود کو سندھ کی مزاحمتی کلچر سے الگ نہیں کیا تھا، اُن کے کیسٹس میں سندھ سے محبت کے گیت شامل ہوتے جیسے استاد بخاری کا گیت تھا ’ہم سپاہی سندھ کے‘ یا ذوالفقار علی بھٹو پر ’بھلائے سے بھی بھلائی نہیں جائے گی تیری وفاداری‘ جلال کی مقبولیت میں کوئی ایک عنصر نہیں بلکہ متعدد عناصر تھے۔

جلال اپنی زندگی میں ایک خوش مزاج انسان تھے، اُن کے پاس اعلیٰ نسل کی بھینسیں، گھوڑے اور مرغے ہوتے تھے۔

جلال چانڈیو سندھ کے پہلے اور آخری گلوکار ہیں جن کی زندگی پر فلم بنائی گئی جس میں انھوں نے بھی اداکاری کی۔ اُن کے ساتھ اس فلم میں مصطفیٰ قریشی، مشتاق چنگیزی اور دیگر فنکار کاسٹ ہوئے۔ اس فلم میں ان کے پانچ کے قریب اپنے گائے ہوئے گیت بھی شامل تھے۔

ناز سہتو کے مطابق یہ اپنے دور کی ایک سپر ہٹ فلم تھی۔ بعض دیہی شہروں میں لوگ بستر لے کر سنیما آ جاتے کہ معلوم نہیں کب ٹکٹ ملے گا، کیونکہ ان کی فلم پر کھڑکی توڑ رش ہوتا تھا اور ٹکٹ حاصل کرنا بہت ہی مشکل۔

جلال چانڈیو جوانی کی دہلیز پر قدم رکھتے ہی عشق کی راہ کے مسافر ہوئے، انھوں نے تین شادیاں کیں۔ زندگی کے آخری دنوں میں وہ گردوں کے عارضے میں مبتلا ہوگئے، پہلے حیدرآباد اور پھر کراچی میں زیر علاج رہے۔ جب دوست احباب ان کے پاس جاتے تو وہ کہتے وہ ’مریض عشق‘ ہیں اور ساتھ یہ لائن سناتے ’میرا دارو و دوا تمہارا دیدار ہے، طبیبوں کا معائنہ بیکار ہے۔‘

جلال چانڈیو کی وفات 10 جنوری 2001 کو ہوئی۔ اُن کے سفر آخر پر بھی ’کھڑکی توڑ‘ رش تھا کیونکہ ہزاروں ان کے آخری دیدار کے لیے امنڈ آئے۔ اس موقع پر پولیس کو لاٹھی چارج کا سہارا لینا پڑا تھا جس میں کچھ لوگ زخمی بھی ہوئے۔

اس وقت تک جلال چانڈیو ایک برانڈ بن چکے تھے۔ ان کے بعد آنے والے بہت سے گلوکاروں نے ان جیسا انداز و لباس اپنایا جیسا کہ روبینہ حیدری اور تاج مستانی، جو سر پر سندھی ٹوپی پہن کر یکتارا اور چپڑی بجاتی تھیں۔

اس کے علاوہ جلال کی عرفیت سے چھوٹا جلال، آخری جلال، گرم جلال، جگر جلال سمیت کئی گلوکار سامنے آئے اور یہ سلسلہ ابھی جاری ہے جس میں ان کا بیٹا دلبر جلال بھی شامل ہے۔

فیس بک ہو، یوٹیوب یا ٹک ٹاک جلال چانڈیو کے گیت ہر جگہ دستیاب ہیں۔ گلوکار زلف علی نے اُن کے گیتوں کو ری مکس کر کے گایا جن میں سے 'جیسی ہے مست جوانی، ویسی ہے رات سہانی' نے بے پناہ مقبولیت حاصل کی۔

زلف علی بتاتے ہیں کہ وہ جلال سے زیادہ آشنا نہیں تھے، اُن کے دوستوں نے بتایا کہ جلال کو سُنو اور جب انھوں نے سُنا تو جلال کی گائیکی نے انھیں متاثر کیا۔

’کوئی فنکار گائیکی میں تیکنیک استعمال کرتا ہے اور کوئی روح سے گاتا ہے، جلال اپنی روح سے گاتے اور اس کا اظہار کرتے تھے۔ سوشل میڈیا اور ٹک ٹک آنے کے بعد بھی نوجوان اُن کے ری مکس گانوں کو بے حد پسند کر رہے ہیں۔‘

’آ میری حیاتی بچا، مٹھا میں مردا پیاں، میڈی درداں ماں جان چھڑا، مٹھا میں مردا پیاں‘ یہ سرائیکی گیت جلال چانڈیو نے کئی سال قبل گایا لیکن اس سے بھی کہیں زیادہ یہ ٹک ٹاک کا مقبول سانگ ہے جو وائرل ہوا۔

صادق آباد کے نوجوان فقیر رجب علی داؤد پوٹہ بتاتے ہیں کہ انھوں نے بچپن میں ٹریکٹر پر یہ گیت سُنا تھا جو ان کے علاقے میں کافی مقبول تھا، وہ اس کو گنگناتے تھے، اُن کا ایک دوست ایک مرتبہ ساؤنڈ سسٹم سیٹ کر رہا تھا اس نے کہا کہ کچھ بھی گاؤ۔ انھوں نے یہ کلام گایا جس کے 30 سیکنڈ ریکارڈ کیے اور یہ ٹک ٹاک پر وائرل ہو گیا، جس کے بعد انھوں نے یہ پورا گیت گایا اور یوں جلال کے اس گیت نے ایک شناخت دی۔

فقیر رجب علی کے والد واحد بخش فقیر الن فقیر کے پیروکار ہیں اس لیے انھیں گائیکی وراثت میں ملی تھی۔ اُن کا کہنا ہے کہ ’نوجوانوں میں جلال آج بھی اتنا ہی مقبول ہے جتنا کیسٹس کے زمانے میں ہوگا، سمارٹ فونز آنے کے بعد تو اس کا میوزک زیادہ سُنا جاتا ہے۔‘

ٹرک آرٹ میں تو جلال چانڈیو نظر آتے ہیں لیکن یہ فائن آرٹ کے سٹوڈنٹس کو بھی متوجہ کرتے ہیں۔ سومل سولنگی ٹیکسٹائل ڈیزائنر ہیں، انھوں نے جلال کا ڈیجیٹل پورٹریٹ بھی بنایا تھا۔

اُن کا کہنا ہے کہ جلال چانڈیو ایک عوامی گلوکار تھا جس کو ہر طبقے کے لوگ سُنتے تھے اور یونیورسٹیوں سے لے کر مزدور طبقے تک سب پسند کرتے تھے، اس کی تعلیم نہیں تھی لیکن اس کو شاعری زبانی یاد رہتی یہ اس کی کمنٹمنٹ تھی۔

میلوں سے مقبولیت حاصل کرنے والے گلوکار کو خراج تحسین پیش کرنے کے لیے سماجی رابطوں کی ویب سائیٹ ’ٹوئٹر سپیس‘ پر جلال چانڈیو میلہ لگایا گیا ہے، جس میں جلال کی ذاتی زندگی، موسیقی کی دنیا میں مقبولیت پر شیئرنگ کی جاتی ہے۔

اس میلے کا خیال ان نوجوانوں نے پیش کیا جو اس وقت بیرون ملک مقیم ہیں۔

فدا جتوئی برطانیہ میں پی ایچ ڈی کے طالبعلم ہیں۔ اُن کا کہنا ہے کہ اُن کے کچھ دوست امریکہ، کینیڈا، یورپ اور عرب ممالک میں رات کو ایک گھنٹے کا 'جپسیز' کے نام سے ٹوئٹر سپیس سیشن کرتے ہیں جس کا فوکس سندھ ہوتا ہے۔

’اپنی دھرتی سے دور بیھٹے ہیں، اس لیے میلے اور ملاکھڑوں میں شرکت نہیں کر سکتے۔ یوں خیال آیا کہ جلال کا ورچوئل میلہ لگائیں جس میں دوست احباب جلال کے قصے کہانیاں شیئر کریں اور اس کے گیت سنائیں۔ اس طرح یکم جنوری سے یہ سلسلہ شروع کیا جو دس جنوری کو جلال کی برسی کے روز تک جاری رہے گا۔‘

خلیق جمالی جو ٹوئٹر پر چارن جمالی کے نام سے موجود ہیں خلیجی ممالک میں کام کرتے ہیں۔ اُن کا کہنا ہے کہ ’موسم سرما سندھ میں میلوں کا موسم ہوتا ہے، ہمیں خیال آیا کیوں نہ ایک ورچوئل میلہ لگایا جائے یوں ہم نے جلال میلہ کے نام سے مہم چلائی اور وہ نوجوان نسل جس نے جلال کو نہیں سُنا انھیں اس سے روشناس کرا رہے ہیں کہ وہ کتنا بڑا گلوکار تھا اور اس کا انداز کتنا نرالا تھا۔‘

اس میلے میں شریک طالبہ مسکان چانڈیو کہتی ہیں کہ انھوں نے اس سے قبل جلال کو سُنا تھا لیکن اتنا غور نہیں کیا تھا۔ ’لیکن جب جلال میلے کا آغاز ہوا تو اس کو سُننے کا شوق جاگا اور جب بغور سُنا تو محسوس ہوا کہ کمال کا آرٹسٹ ہے پہلے سنتی تھی لیکن اتنا سمجھ میں نہیں آتا تھا۔‘

ایک اور طالبہ منیبہ ابڑو کہتی ہیں کہ ’جلال کو بچپن سے سُنا تھا، اُن دنوں میں فوک سننے کی عادت نہیں تھی لیکن جلال نے روشناس کروایا۔‘


Summary: حکومتی دعویٰ ہے کہ منی بجٹ سے غریب طبقے پر بوجھ نہیں پڑے گا کیونکہ نئے ٹیکس اُن کے زیرِ استعمال چیزوں پر نہیں لگ رہے مگر معاشی ماہرین اور صنعتی شعبے کے نزدیک یہ معاملہ اس سے کہیں زیادہ پیچیدہ ہے۔

پاکستان تحریک انصاف کی حکومت کی جانب سے قومی اسمبلی میں منی بجٹ پیش کرتے ہوئے تقریباً 150 اشیا پر سیلز ٹیکس کی مد میں دی گئی چھوٹ کو ختم کر دیا گیا ہے یا اس کی شرح 17 فیصد کر دی گئی ہے جس سے حکومت کو اپنے خزانے میں 343 ارب روپے اضافے کی توقع ہے۔

وفاقی وزیر خزانہ شوکت ترین کی جانب سے پیش کیے گئے اس منی بجٹ کو حزب اختلاف کی جانب سے شدید تنقید کا نشانہ بنایا گیا ہے۔

اپوزیشن کا مؤقف ہے کہ یہ بجٹ ملک میں مہنگائی کی ایک نئی لہر کر جنم دے گا تاہم وزیر خزانہ نے اس بجٹ سے غریب آدمی کے متاثر ہونے کے امکان کو مسترد کیا ہے۔ اُنھوں نے کہا ہے کہ چھوٹ درآمدی اشیا پر ختم کی گئی جو غریب آدمی استعمال نہیں کرتا۔

وفاقی وزیر خزانہ کی جانب سے منی بجٹ کے دفاع اور اس سے غریب آدمی کے متاثر نہ ہونے کے دعوے کو معیشت اور تجارت سے وابستہ افراد مسترد کرتے ہیں۔

ان کے مطابق منی بجٹ نا صرف مہنگائی میں اضافہ کرے گا بلکہ اس کی وجہ سے ملک کی معاشی شرح نمو پر بھی برے اثرات مرتب ہوں گے جس کی وجہ خام مال پر لگنے والا سیلز ٹیکس یا ان پر دی گئی چھوٹ کا خاتمہ ہے جو ملک میں پیداواری عمل کو سست کر سکتا ہے۔

وزیر خزانہ کے اس دعوے کہ منی بجٹ سے غریب آدمی متاثر نہیں ہو گا، کے بارے میں بات کرتے ہوئے ماہر ٹیکس امور ڈاکٹر اکرام الحق نے بتایا کہ وزیر خزانہ کے دعوے میں حقیقت نہیں اور یہ منی بجٹ مہنگائی کی نئی لہر کو جنم دے گا۔

اُنھوں نے اس کی مثال دیتے ہوئے کہا کہ ملک میں بیکری آئٹم ایک عام آدمی ہی استعمال کرتا ہے جس میں امیر و غریب دونوں شامل ہیں، اب اس پر سیلز ٹیکس کی شرح بڑھا دی گئی ہے۔ اسی طرح پیکٹوں میں دستیاب مرچوں اور مصالحوں پر بھی سیلز ٹیکس لگا دیا گیا ہے جس کا خریدار امیر کے ساتھ غریب آدمی ہی ہوتا ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ڈاکٹر اکرام نے کہا درآمد کیے گئے خام مال پر سیلز ٹیکس کی چھوٹ ختم کر دی گئی ہے یا اس پر سیلز ٹیکس کی شرح کو بڑھا دیا گیا ہے جس سے یہ خام مال مہنگا ہو گا جو پیداواری لاگت میں اضافے کا باعث بنے گا اور صنعت کار عام صارفین کو زیادہ مہنگی مصنوعات بیچے گا جس کے خریدار امیر و غریب سب ہوتے ہیں۔

اُنھوں نے کہا کہ ادویات کے خام مال کی درآمد پر 17 فیصد جی ایس ٹی تجویز کیا گیا ہے اور حکومت کہتی ہے کہ یہ قابلِ واپسی ہو گا مگر پاکستان میں ریفنڈز کی تاریخ کو دیکھا جائے تو یہ بہت عرصے بعد ملتے ہیں اور صنعت کار اشیا کی قیمت میں اضافہ کر کے عام آدمی سے قیمت وصول کر لیتا ہے چنانچہ حکومت کی جانب سے لگائے سیلز ٹیکس سے ملک میں دوائیں مزید مہنگی ہوں گی اور اس کا اثر غریب آدمی پر بھی پڑے گا۔

تاہم اُنھوں نے کہا کہ کچن میں استعمال ہونے والی چند بنیادی اشیا مہنگی نہیں ہوں گی کیونکہ یہ سیلز ٹیکس کی شرح میں اضافے اور اس پر ختم ہونے والی چھوٹ میں شامل نہیں۔ ان اشیا میں چینی، چاول، دالیں اور آٹا شامل ہیں۔

ڈاکٹر اکرام الحق نے اس سلسلے میں وضاحت کرتے ہوئے کہا چاول کی پیداوار مقامی ہے اس لیے اس پر کوئی سیلز ٹیکس نہیں، اسی طرح آٹے پر بھی کوئی سیلز ٹیکس نہیں لگایا جاتا کیونکہ اس کی پیداوار مقامی طور پر ملوں میں ہوتی ہے اور یہ درآمد نہیں کیا جاتا۔

ڈاکٹر اکرام نے بتایا کہ چینی پر درآمد کی سطح پر پہلے سے سیلز ٹیکس وصول کیا جاتا ہے اور یہ اس لیے منی بجٹ کا حصہ نہیں۔ اسی طرح دالوں کی مقامی پیداوار بھی ہوتی ہے اور یہ درآمد بھی کی جاتی ہیں۔ درآمد کی جانے والی دالیں پہلے سے سیلز ٹیکس کے نیٹ میں ہیں جبکہ مقامی پیداوار پر یہ نہیں لگایا جاتا۔

معاشی امور پر نظر رکھنے والے صنعت کار زبیر موتی والا نے اس سلسلے میں کہا کہ ایک عام اور غریب آدمی کا اس منی بجٹ سے متاثر ہونا لازمی ہے جس کی وجہ یہ ہے کہ جب صنعتی خام پر سیلز ٹیکس کی چھوٹ ختم ہو گی تو اس کا لازمی نتیجہ چیزوں کی قیمتوں میں اضافے کی صورت میں برآمد ہو گا۔

اُنھوں نے کہا کہ حکومت آئی ایم ایف سے ایک ارب ڈالر کی قسط لینے کے لیے لوگوں کی جیب سے دو ارب ڈالر نکالنے جا رہی ہے۔

زبیر موتی والا کا کہنا تھا کہ اس منی بجٹ کی منظوری کے بعد لوگوں کی قوت خرید میں کمی آئے گی جو ایک غریب آدمی کو اپنی ضروریات پوری کرنے کے لیے مزید مشکلات کا شکار بنائے گا۔

صنعت کار طبقے کے مطابق خام مال پر سیلز ٹیکس کی چھوٹ ختم کرنے اور اس کی شرح 17 فیصد کرنے سے معیشت اور پیداواری عمل پر منفی اثرات مرتب ہوں گے اور خام مال کے مہنگا ہونے سے پیداواری عمل سست روی کا شکار ہونے کا خدشہ ہے جو روزگار کے مواقع کو کم کرنے کا باعث بن سکتا ہے۔

فیڈریشن آف پاکستان چمبرز آف کامرس اینڈ انڈسٹری کے نائب صدر ناصر خان نے اس سلسلے میں کہا کہ خام مال کے مہنگا ہونے سے جب مصنوعات مہنگی ہوتی ہیں تو یہ سمگلنگ میں اضافے کا باعث بنتی ہیں۔

اُنھوں نے اس کی مثال دیتے ہوئے کہا ملک میں خوردنی تیل کی زیادہ قیمت کی وجہ سے ایران سے سمگل شدہ خوردنی تیل اب زیادہ مارکیٹ میں آرہا ہے جس کا اثر خوردنی تیل کی صنعت پر پڑ رہا ہے۔

اُنھوں نے کہا کہ جس طرح حکومت نے صنعتی شعبے کے خام مال پر سیلز ٹیکس کی شرح کو بڑھایا ہے اور اس پر دی گئی چھوٹ کو ختم کیا ہے اس کا اثر صنعتوں پر پڑے گا اور پیداواری عمل اس سے سست روی کا شکار ہو گا جو عام آدمی کے لیے ملازمتوں کے کم مواقع پیدا کرے گا۔

زبیر موتی والا نے اس سلسلے میں کہا کہ خام مال پر سیلز ٹیکس صنعتی شعبے کی کاروباری لاگت کو بڑھائے گا اور اس کے دو نتیجے نکل سکتے ہیں ایک تو زیادہ لاگت کی وجہ سے مصنوعات کی قیمتیں بڑھیں گی جو غریب آدمی کو متاثر کریں گی

دوسرا پیداواری عمل میں کمی آئے گی اور اس کی وجہ سے کم پیداوار ہو گی تو کم ملازمتوں کے مواقع پیدا ہوں گے یا کوئی صنعت پہلے سے موجودہ ملازمین میں بھی چھانٹی کر دے تاکہ نقصان سے بچا جا سکے۔ اُنھوں نے دونوں صورتوں میں اس کا اثر غریب آدمی پر پڑے گا۔

پاکستان میں حکومت کی جانب سے منی بجٹ کا پیش کرنا آئی ایم ایف کے مطالبات کا ایک حصہ ہے جنھیں پورا کر کے پاکستان کو ایک ارب ڈالر کی قسط وصول ہو سکتی ہے۔ پاکستان کے آئی ایم ایف کے ساتھ پروگرام کی اگلی قسط کے لیے پاکستان کا کچھ پیشگی اقدامات اٹھانا لازمی ہے جن میں ایک سٹیٹ بینک آف پاکستان کا خود مختاری کا بل ہے اور اس کے ساتھ 400 ارب روپے اضافی ٹیکس اکٹھا کرنا ہے۔

ڈاکٹر اکرام الحق نے اس سلسلے میں کہا کہ حکومت نے وفاقی بجٹ میں 5800 ارب روپے کا ٹیکس اکٹھا کرنے کا ٹارگٹ رکھا تھا تاہم آئی ایم ایف نے پاکستان سے مطالبہ کیا ہے اس سال ملک میں ٹیکس آمدنی 6200 ارب روپے ہو۔

اُنھوں نے کہا کہ 400 ارب اضافی منی بجٹ میں سیلز ٹیکس کی چھوٹ ختم کر کے اور اس کی شرح میں اضافہ کر کے اکٹھا کیا جائے گا۔ اسی طرح 400 ارب اضافی اکٹھا کرنے کے لیے پٹرولیم ڈویلمپنٹ لیوی میں بھی اضافہ کیا جا رہا ہے۔

ڈاکٹر اکرام نے کہا اگرچہ حکومت آئی ایم ایف کے مطالبے پر مالیاتی خسارہ دور کرنے کے لیے یہ اقدامات کر رہی ہے تاہم اس سے ملک کا بڑھتا ہوا مالیاتی خسارہ ختم ہوتا مشکل نظر آرہا ہے۔


Summary: تجزیہ کاروں کے بقول شوکت ترین بطور ایک بزنس مین، بینکر اور سابق وزیر خزانہ زیادہ کار آمد ہوسکتے ہیں، جس عمر میں وہ ہیں لگتا بھی ہے کہ وہ سمجھوتہ نہیں کریں گے۔

پاکستان میں عام انتخابات سے قبل ترقی کے پہیے کی رفتار میں اضافہ کرنے اور روزگار کے مواقع پیدا کرنے کے لیے مشن کی تکمیل کے لیے وزیر اعظم  عمران خان کی نظر کرم اب سینئر بینکر شوکت ترین پر پڑی ہے جن کو مشیر خزانہ کا قلمدان سونپا گیا ہے۔

شوکت ترین اس سے قبل پاکستان پیپلز پارٹی اور مسلم لیگ نون کی حکومتوں کے ساتھ کام کا تجربہ بھی رکھتے ہیں۔

شوکت ترین کی پیدائش ملتان میں کرنل ڈاکٹر جمشید گھر میں ہوئی، مختلف کینٹونمنٹ سکولوں میں زیر تعلیم رہنے کے بعد انھوں نے پنجاب یونیورسٹی سے ایم بی اے کی ڈگری حاصل کی۔

انھوں نے 1975 میں سٹی بینک میں ایک ٹرینی کے طور ملازمت اختیار کی اور سٹی بینک تھائی لینڈ کے صدر کے منصب پر فائز رہے، سٹی بینک کے ساتھ 22 سال منسلک رہنے کے بعد 1997 میں میاں نواز شریف کی حکومت کے کہنے پر وہ پاکستان آئے اور انھوں نے حبیب بینک کی کامیاب ری اسٹریکچرنگ کی جس کے نتیجے میں یہ بینک 230 ملین ڈالرز کے خسارے سے 30 ملین ڈالرز منافع میں آگیا۔ 2000 میں وہ حبیب بینک سے بطور صدر فارغ ہوئے اور یونین بینک میں ملازمت اختیار کی جس کے شیئرز سٹینڈرڈ چارٹرڈ کے حوالے کیے گئے۔

2008 میں وہ کراچی سٹاک ایکسچینج کے صدر رہے، جہاں سے وہ پاکستان پیپلز پارٹی کے دور حکومت میں پہلے یوسف رضا گیلانی کے مشیر خزانہ اور بعد میں سندھ سے ٹیکنو کریٹ کی نشست پر سینیٹر منتخب ہوئے انہیں وزیر خزانہ کا منصب دیا گیا۔

ان دنوں آئی ایم ایف کے قرضے کے ساتھ این ایف سی ایوارڈ کی تقسیم بھی مجوزہ تھی جس کے بارے میں ان کا کہنا تھا کہ ان کی کوشش ہوگی کہ این ایف سی ایوارڈ کی تقسیم کے معاملے میں چھوٹے صوبوں کی شکایات کو دور کریں اور ہر صوبے کو اس کا حق ملے۔ فروری 2010 میں وہ مستعفی ہوگئے، جس کی وجہ انہوں ذاتی مصروفیات بیان کیں۔

خبر رساں ادارے روئٹرز کے مطابق سلک بینک میں شوکت ترین کے چھیاسی فیصد حصص تھے اور نئے سرمایہ کاروں کا یہ مطالبہ تھا کہ وہ بینک کے کاروبار کو مکمل وقت دیں۔

ان دنوں وہ ایوان بالا میں امیر ترین سینیٹر تھے ان  کے پاس چوّن کروڑ پچپن لاکھ کی جائیداد، دو کروڑ اٹھارہ لاکھ روپے کی گاڑیاں اور مختلف مالیاتی ادراوں اور بینکوں میں تین ارب روپے کی سرمایہ کاری بھی ہے۔

وہ گالف کا شوق رکھتے ہیں ان کے تین بچے ہیں، اس کے علاوہ چلڈرن ہیلتھ اینڈ ایجوکیشن فاؤنڈیشن کے بھی مالی معاونت کرتے ہیں۔

شوکت ترین مشیر خزانہ جی ڈی پی گروتھ میں اضافہ چاہتے ہیں تاکہ ترقی کا پیہ تیزی رفتاری سے گھومے۔

معاشی تجزیہ نگار مزمل اسلم نے گذشتہ روز شوکت ترین سے ملاقات کی تھی وہ بتاتے ہیں کہ انہیں شوکت ترین نے بتایا کہ وہ گروتھ پر فوکس کریں گے اس میں وہ ہاؤسنگ پر کام کریں گے۔

’اس کے علاوہ جو وفاقی حکومت کا ترقیاتی فنڈ ہے وہ پچھلے دو سالوں میں بہت کم خرچ کیا گیا ہے اس کو ترقیاتی کاموں میں خرچ کریں گے، تیسرا چین اقتصادی راہدری کا پورا استعمال کریں گے اور چین کو کہیں کہ یہاں آکر کارخانے لگائیں خاص طور پر چمڑے اور ٹیکسٹائل وغیر کے شعبے میں تاکہ یہاں سے ایکسپورٹ میں اضافہ ہو اور ملک میں پیسہ آئے۔‘

مزمل اسلم کا کہنا ہے کہ شوکت ترین خوش قسمت ہیں کہ انہیں حفیظ شیخ اور اسد عمر سے بہتر حالات ملے ہیں، بقول ان کے گروتھ فطری ہوتی ہے، مصنوعی طور پر اس کو عارضی بنیادوں پر ہی بڑہایا جاسکتا ہے۔

’حکومت اور آئی ایم ایف سب نے اس سال کا تخمینہ لگایا تھا کہ ڈیڑھ فیصد گروتھ ہوگی لیکن جیسے جیسے یہ مالی سال ختم ہو رہا ہے اس کا تخمیہ بڑھا دیا گیا ہے۔ سٹیٹ بینک اور حکومت نے یہ شرح تین فیصد کردی ہے اور ہم کہہ رہے ہیں کہ چار سے پانچ فیصد آئے گی کیونکہ گندم کی بمپر فصل ہوئی ہے۔‘

’اتفاق کی بات ہے کہ جو برا وقت تھا گذر گیا اور شوکت ترین ایک آئیڈیل ٹائم میں جب غیر ملکی ذخائر کھڑے ہوچکے ہیں، ترسیلات بہتر ہوچکی ہیں ایک بہترین صورتحال میں انہیں قلمدان ملا ہے اب آئی ایم ایف نے بھی شرح نمو چار فیصد کی بات کردی ہے اگر وہ اس شرح کو 6 فیصد تک لے کر جائیں گے تو بات بنے گی اگر یہ شرح چار سے ساڑھے چار فیصد آجاتی ہے تو وہ تو پہلے سے متعین ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

تجزیہ نگار محمد سہیل کا کہنا ہے کہ شوکت ترین بطور ایک بزنس مین، بینکر اور سابق وزیر خزانہ زیاد کار آمد ہوسکتے ہیں، جس عمر میں وہ ہیں لگتا بھی ہے کہ وہ سمجھوتہ نہیں کریں گے ان کے لیے سب سے بڑا چیلنج یہ ہوگا کہ آئی ایم ایف کا جو بہت سخت پروگرام ہے اس میں رہتے ہوئے معشیت کو کیسے بحال کیا جائے؟

اس پروگرام میں رہتے ہوئے ایک ایسا فریم ورک دیں جس سے مہنگائی کم ہو، روزگار بڑہے اور جی ڈی پی کی گرورتھ میں اضافہ ہو۔

’یہ نہیں بھولنا چاہیے کہ پوری دنیا میں اور کووڈ کی وجہ سے بھی آئی ایم ایف کا بھی کافی لچکدار رویہ ہے پاکستان کو جس طرح ہم نے دیکھا کہ کافی محاذ پر فائدہ ہوا ہے جیسے ایکسپورٹ کا بڑھنا ترسیلات کا بڑھنا اور شرح سود میں کمی جو قدر حالات بہتر ہیں۔‘

ماہر معاشیات، نجکاری اور حکومت کی ٹیکس اصلاحات کمیٹی کے سابق رکن اشفاق تولہ کا کہنا ہے کہ ’سابق وزیر اعظم شوکت عزیز معشیت بٹھاکر چلے گئے تھے اور پیپلز پارٹی کی حکومت کو آئی ایم ایف کا ایک نقشہ ملا جس پر عمل پیرا کیا گیا۔ شوکت ترین جانتے ہیں اس پر عمل کرنے سے کیا تباہی ہوئی اگر وہ دوباہ اسی تصویر کو پینٹ کرتے ہیں تو تباہی مقدر بن سکتی ہے۔‘

’آئی ایم ایف عقل کل نہیں ہے 20 ارب ڈالر پاکستان جیسے ملک کو جس کے کھربوں ڈالرز کے اثاثے ہیں کہیں سے بھی کمرشل قرضہ مل سکتا ہے۔‘

عالمی مالیاتی فنڈ نے پاکستان کو مالی مدد کے ساتھ بجلی کی قیمتوں میں اضافے سمیت دیگر شرائط بھی عائد کی ہیں، تجزیہ نگار مزمل اسلم کہتے ہیں کہ پاکستان نے تاریخی طور پر دو مرتبہ آئی ایم ایف کا پروگرام مکمل کیا ہے ایک مرتبہ اسحاق ڈار کے زمانے میں دوسرا شوکت عزیز کے زمانے میں جب ابتدائی میں ختم کردیا تھا کہ نائن الیون کے بعد ہمارے پیسے آگئے ہیں حالات کافی بہتر ہیں۔

’آئی ایم ایف کو ہم نے دس بار پروگرام میں چھوڑا ہے اگر وزیر اعظم اور مشیر خزانہ کے درمیان یہ روڑے اٹکاتے ہیں تو یہ بھی ہوسکتا ہے کہ وہ آئی ایم ایف کو چھوڑ دیں، میری معلومات کے مطابق شوکت ترین کو یہ ٹاسک بھی دیا گیا کہ آئی ایم ایف کو بتائیں کہ ہم بجلی کی قیمتیں مزید نہیں بڑھا سکتے۔‘

تحریک انصاف کی حکومت کے دوران تین بار وزیر خزانہ تبدیل کیے گئے ہیں جس میں پہلے وزیر خزانہ اسد عمر رہے، اس کے بعد عبدالحفیظ شیخ کو لایا گیا اور اس کے بعد حماد اظہر کو یہ ذمہ داری دی گئی اس کے بعد شوکت ترین کو یہ منصب دیا گیا ہے۔

تجزیہ نگار محمد سہیل کا کہنا ہے کہ ’حکومت کی اپنی جو اندر کی سیاست ہے یا جو بیورو کریسی کی سیاست ہے وہ سب سے زیادہ خطرناک ہے، اس حکومت میں جتنے وزرا اور مشیر تبدیل ہوئے اس میں ان کا خیال نہیں ہے کہ کوئی عوام کے دباؤ کا نتیجہ تھے کیونکہ عوام کا تو دباؤ ہر وقت ہوتا ہے اس کو مہنگائی کم چاہیے، اس طرح آئی ایم ایف کا بھی ایک دبدبا ہوتا ہے مگر اس کو بھی سنبھالا جاسکتا ہے۔

’شوکت ترین کے لیے سب ایک چیلنج یہ ہے کہ اگر پی ٹی آئی حکومت یا حکومت کے اندر کی سیاست ہے وہ اس سے آزاد رہیں تو وہ ضرور ڈیلیور کرسکیں گے ورنہ ان کے لیے بھی مشکلات رہیں گی۔ بظاہر یہ ہی لگ رہا ہے کہ حکومت چاہتی ہے کہ مہنگائی کو کم کیا جائے اور روزگار کا مواقع فراہم کیے جائیں کیونکہ دو سال رہے گئے ہیں انہیں اگلے الیکشن میں جانا ہے۔ ‘

ماہر معاشیات، نجکاری اور حکومت کی ٹیکس اصلاحات کمیٹی کے سابق رکن اشفاق تولہ کا کہنا ہے بغیر کسی تفریق اور سیاسی طاقت اور لابی کے دباؤ کے بغیر ٹیکس اصلاحات لائیں گے اور معشیت کا پیہ چلائیں تو بہتر ہوگا ورنہ ان کا مقدر بھی وہ ہی ہوگا جو ان کے پیشرو کا ہوچکا ہے۔

سابق وزیر اعظم پرویز اشرف کے ساتھ شوکت ترین کے خلاف رینٹل پاور پراجیکٹ کا قومی احتساب بیورو میں ریفرنس دائر تھے، جس میں سے احتساب عدالت نے انہیں بری کردیا تھا تاہم قومی احتساب بیورو نے اس کے خلاف اسلام آباد ہائی کورٹ میں اپیل دائر کر رکھی ہے۔

رینٹل پاور کیس میں راجہ پرویز اشرف سمیت دیگر ملزمان پر سابق وزیر اعظم یوسف رضا گیلانی کے دور میں کرپشن اور اختیارات سے تجاوز کا الزام تھا۔نیب کا الزام ہے کہ راجہ پرویز اشرف نے اس دور میں بطور وفاقی وزیر برائے پانی و بجلی کرائے کے بجلی گھروں کے منصوبوں کی منظوری دی تھی جس سے خزانے کو اربوں روپے کا نقصان پہنچا۔

اسلام آباد ہائی کورٹ میں گذشتہ سماعت کے موقعے پر شوکت ترین کے وکیل نے موقف اختیار کیا تھا کہ ان کے موکل وزیر اعظم کی اقتصادی مشاورتی کمیٹی کے رکن ہیں ان کے خلاف نیب کی اپیل کو مسترد کرکے انہیں بری جائے، عدالت نے موقف اختیار کیا کہ کوویڈ کی موجودہ صورتحال کی وجہ سے اس اپیل پر فوری سماعت ممکن نہیں، مزید سماعت غیر اعلانیہ مدت تک ملتوی کردی گئی۔

شوکت ترین پر ایک الزام یہ بھی ہے کہ انھوں نے وزیر خزانہ کے منصب کے باوجود اپنے سلک بینک کےلیے زر (ایکوٹی) کا انتظام کیا تھا، جو کانفلیکٹ آف انٹریسٹ تھا۔

شوکت ترین تحریک انصاف کے رہنما جہانگیر ترین کے کزن ہیں، متنازع ٹی وی اینکر شاہد مسعود نے اپنے ایک حالیہ پروگرام میں دعویٰ کیا تھا کہ وہ اومنی گروپ کے سربراہ انور مجید کے رشتے دار ہیں، یاد رہے کہ انور مجید سابق صدر آصف زرداری کے دیرینہ دوست ہیں۔


Summary: 1960 میں حافظ آباد سے تعلق رکھنے والے کرنل مختار حسین نے باسمتی چاول کا نیا بیج دریافت کیا جس کی کاشت سے باسمتی چاول کی جو فصل تیار ہوئی وہ معیار میں بہت اعلیٰ تھی اور اس چاول کی خوشبو بھی بہت اچھی تھی۔

پاکستان میں باسمتی چاول کی ایک بہت مشہور اور اچھی قسم 'کرنل باسمتی' رہی ہے جو اب پاکستان میں ناپید ہے

پاکستان اور انڈیا کے درمیان سفارتی، سیاسی اور دیگر محاذوں کے علاوہ چاول کے محاذ پر بھی ایک جنگ جاری ہے اور اس لڑائی میں بھی ایک ’کرنل‘ کا اہم کردار ہے۔

پاکستان اور انڈیا اس وقت یورپی یونین میں باسمتی چاول کے حقوق کی قانونی جنگ میں ایک دوسرے کے خلاف برسرِ پیکار ہیں۔ انڈیا کی جانب سے باسمتی چاول کو خالصتاً انڈین پراڈکٹ قرار دینے کی درخواست یورپی یونین میں جمع کرائے جانے کے بعد پاکستان نے بھی اس حوالے سے اپنا جوابی دعویٰ جمع کرایا ہے جس میں باسمتی چاول کو پاکستان اور انڈیا کی مشترکہ پراڈکٹ قرار دینے کی درخواست کی گئی ہے۔

امکان یہی ہے کہ انڈیا اور پاکستان کی جانب سے جمع کروائے گئے دعوؤں پر فیصلہ کرنے میں یورپی یونین کو ابھی کچھ مہینے لگیں گے۔ تاہم باسمتی چاول کی پاکستان اور انڈیا میں تاریخ بہت سارے دلچسپ حقائق سے بھری ہوئی ہے۔

پاکستان میں باسمتی چاول کی ایک بہت مشہور اور اچھی قسم ’کرنل باسمتی‘ رہی ہے جو اب پاکستان میں ناپید ہے اگرچہ ابھی بھی باسمتی کی کچھ اقسام کو کرنل باسمتی کا لیبل لگا کر فروخت کیا جاتا ہے تاہم یہ اصلی کرنل باسمتی چاول نہیں ہے۔ تاہم انڈیا میں کرنل باسمتی چاول مل جاتا ہے جو وہاں دوسرے نام سے فروخت ہوتا ہے۔ پاکستان میں کرنل باسمتی چاول کیسے متعارف ہوا اس کی ایک دلچسپ تاریخ ہے۔

باسمتی چاول کی تاریخ

پاکستان اور انڈیا میں باسمتی چاول کی تاریخ لگ بھگ دو سو سال پرانی ہے۔ پنجابی زبان کے معروف شاعر وارث شاہ کی شاعری میں بھی اس کا ذکر ملتا ہے۔

پاکستان میں چاول کے شعبے کے ماہر زاہد خواجہ نے بتایا کہ ہیر وارث شاہ میں باسمتی کی خوشبو اور اس کی خصوصیات کا ذکر ملتا ہے۔

’مشکی چاولاں دے بھرے آن کوٹھے سویں پتی تے جھونڑے چھڑی دے نی

باس متی مسافری بیگمی سن ہر چند تے زردیے دھری دے نی‘

(خوشبو دار چاولوں سے کمرے بھر لیے سویں پتی اور جھونے صاف کر لیے، ان میں باسمتی، مسافری، بیگمی بھی تھے۔ ہرچند اور زردئیے بھی پڑے ہوئے تھے)۔

’پاکستان میں کرنل باسمتی کی ورائٹی ایک کرنل صاحب کی وجہ سے متعارف ہوئی تھی‘

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

باسمتی چاول کی پیداوار انڈیا اور پاکستان کے مخصوص حصوں تک محدود تھی اور یہاں پیدا ہونے والے باسمتی چاول کا الگ ذائقہ اور خوشبو تھی۔ اس کی پیداوار کا تاریخی علاقہ چناب اور ستلج دریاؤں کا درمیانی حصہ ہے۔ پاکستان میں سیالکوٹ، نارووال، شیخوپورہ، گجرات، گوجرانوالہ، منڈی بہاؤالدین اور حافظ آباد کے اضلاع باسمتی چاول کی پیداوار کے حوالے سے تاریخی حیثیت رکھتے ہیں۔

دوسری جانب انڈیا میں مشرقی پنجاب، ہریانہ، انڈیا کے زیر انتظام کشمیر کے علاقوں میں تاریخی طور پر اس کی کاشت کی جاتی رہی ہے۔

زاہد خواجہ نے بتایا کہ کالا شاہ کاکو میں قائم رائس ریسرچ انسٹیٹیوٹ نے سنہ 1926 میں باسمتی چاول کی ایک قسم دریافت کی جسے باسمتی 370 کا نام دیا گیا ۔ یہ دریافت حافظ آباد کے ضلع میں ہوئی جو چاول کی اس قسم کی کاشت کے لیے بہت سازگار تھا۔ یہ قسم اپنی خوشبو اور ذائقے کی وجہ سے بہت جلد مشہور ہوئی اور اس کی کاشت وسیع پیمانے پر ہونے لگی۔

پاکستان میں باسمتی کیسے کرنل باسمتی بنا

پاکستان میں کرنل باسمتی چاول کی بہت مشہور ورائٹی رہی ہے اور اس کی بہت زیادہ طلب بھی رہی ہے۔ پاکستان میں باسمتی چاول کرنل باسمتی کیسے بنا اس کے بارے میں زاہد خواجہ نے بتایا کہ پاکستان میں کرنل باسمتی کی ورائٹی ایک کرنل صاحب کی وجہ سے متعارف ہوئی تھی۔

سنہ 1960 میں حافظ آباد سے تعلق رکھنے والے کرنل مختار حسین نے باسمتی چاول کا نیا بیج دریافت کیا۔ اس بیچ کی کاشت سے باسمتی چاول کی جو فصل تیار ہوئی وہ معیار میں بہت اعلیٰ تھی اور اس چاول کی خوشبو بھی بہت اچھی تھی۔

زاہد خواجہ نے بتایا کہ کرنل صاحب نے اپنے طور پر یہ بیج دریافت کیا تھا اور اس میں حکومتی سطح سے کوئی معاونت نہ تھی تو لوگوں نے کہنا شروع کر دیا کہ یہ کرنل مختار کا باسمتی ہے۔ کچھ عرصے بعد یہ ’کرنل دا باسمتی‘ کہا جانے لگا اور پھر صرف کرنل باسمتی رہ گیا۔ اپنے معیار اور خوشبو کی وجہ سے یہ بہت مقبول ہو گیا اور پاکستان میں اس کی پیداوار بھی بڑھی۔

زاہد نے بتایا کہ پاکستان اور انڈیا کے درمیان 65 کی جنگ کے دوران جب شکر گڑھ کے کچھ علاقے انڈیا کے قبضے میں گئے تو کرنل باسمتی چاول کی کھڑی فصل سے بیج لے گئے اور گورداسپور اور اس کے گردونواح کے علاقے میں اس کی کاشت شروع کر دی اور اس کی برآمد شروع کر دی۔

فیصل حسین جو کرنل مختار حسین کے بیٹے اور زراعت کے شعبے سے وابستہ ہیں انھوں نے اس بات کی تصدیق کی کہ ان کے والد کی متعارف کرائی گئی باسمتی چاول کی قسم کرنل باسمتی کے نام سے اندرون و بیرون ملک مشہور ہوئی۔ انھوں نے بتایا کہ اس کا دانا بڑا تھا اور یہ خوشبو کی وجہ سے زیادہ طلب میں آیا۔

انھوں نے کہا کہ ان کے والد کو جب ورثے میں زمین ملی تو ان کی زمین کمزور اور کلراٹھی تھی لیکن باسمتی کی کاشت کے لیے بہت آئیڈیل زمین واقع ہوئی۔ انھوں نے کہا کہ ان کے والد نے ورائٹی دریافت کی یا باسمتی کی پہلے سے موجود ورائٹی سے پیوند کاری کر کے اس ورائٹی کی کاشت کی جو کرنل باسمتی کے نام سے مشہور ہوئی اس کے بارے میں وہ یقین سے نہیں کہہ سکتے تاہم یہ ورائٹی بہت مشہور ہوئی اور کرنل باسمتی کے نام سے فروخت ہونے لگی۔

انھوں نے کہا یہ ورائٹی پہلے کسان نے پسند کی کیونکہ وہ کمزور زمین پر بھی کاشت ہوتی تھی بعد میں رائس ملز اور تاجروں نے بھی اسے قبول کیا۔

انھوں نے کہا کرنل باسمتی کو حکومتی سرپرستی تو نہ ملی تاہم نجی طور پر اس کی طلب اتنی زیادہ بڑھی کہ یہ کرنل باسمتی کے نام سے مشہور ہوئی۔

چاول کی بوائی کی جا رہی ہے

فیصل نے بتایا کہ 65 کی جنگ کے دوران جب شکر گڑھ کا علاقہ انڈین فوج کے قبضہ میں آیا تو اس کا بیج انڈین فوج اپنے ساتھ لے گئی اور اس کی کاشت پاکستان کے ملحقہ انڈیا کے علاقوں میں شروع ہوئی۔ انھوں نے کہا کہ اس کے بارے میں دستاویزی ثبوت ہیں۔ ان کے مطابق یہ بیج اور بھی جگہوں سے انڈیا پہنچا تاہم اس کے ثبوت نہیں ہیں۔

انھوں نے بتایا کہ پاکستان اور انڈیا میں کرنل باسمتی سے پیوندکاری کر کے باسمتی کی دوسری اقسام بھی پیدا کی گئیں۔ انھوں نے کہا کرنل باسمتی کو کئی ناموں سے انڈیا میں پکارا جاتا ہے جس میں پاکستان باسمتی، پنجاب باسمتی، امرتسری باسمتی وغیرہ شامل ہیں۔

فیصل نے بتایا کہ جب وہ اسی کی دہائی میں ہریانہ انڈیا میں ایک زرعی کانفرنس میں شرکت کے لیے گئے تو وہاں موجود افراد نے کرنل باسمتی دریافت کرنے پر میرے والد کو خراجِ تحسین پیش کیا۔ انھوں نے کہا انھیں اس بات پر خوشی ہے کہ ان کے والد کی جانب سے متعارف کرائے جانے والے باسمتی بیج سے انڈیا اور پاکستان دونوں کے کسانوں نے فائدہ اٹھایا۔

کرنل باسمتی کی پیداوار کیسے کم ہوئی

پاکستان میں کرنل باسمتی کی پیداوار کو اس وقت دھچکا لگا جب وزیر اعظم ذوالفقار علی بھٹو کے دور میں سوشلزم پالیسیوں کا نفاذ کیا گیا۔

زاہد خواجہ نے کہا سوشلسٹ حکومت میں معیار سے زیادہ مقدار کو دیکھا جاتا ہے۔ پاکستان میں بھی بھٹو صاحب کی سوشلسٹ حکومت نے یہی کیا جب انھوں نے چاول کی پیداوار بڑھانے کی بات کی تو باسمتی کی ایک نئی قسم متعارف کرائی گئی جس کی پیداوار پہلے والی قسم سے دگنی تھی۔

پیداوار تو بڑھی لیکن معیار نہیں تھا اور حکومت کیونکہ خود سب سے بڑی خریدار تھی اس لیے کرپشن کا عنصر بھی اس میں شامل تھا ۔ لوگوں نے کرنل باسمتی کو سائیڈ پر رکھا اور باسمتی کی نئی قسم کاشت کی جس کی مقدار بہت زیادہ تھی لیکن وہ کوالٹی میں اچھی نہ تھی۔

زاہد نے کہا کہ کرنل باسمتی کی ورائٹی آہستہ آہستہ ختم ہوتی گئی اور ایک وقت ایسا آیا کہ یہ بالکل ختم ہو گئی۔ انھوں نے کہا اگرچہ آج بھی باسمتی چاول کی کچھ اقسامِ کرنل باسمتی کے نام سے بیچی جاتی ہیں لیکن ان میں سے کوئی بھی کرنل باسمتی نہیں ہے۔

فیصل حیسن نے بتایا کہ مارکیٹ میں جو باسمتی کرنل باسمتی کے نام پر بک رہا ہے یہ وہ کرنل باسمتی نہیں جس کی ورائٹی ان کے والد نے متعارف کرائی تھی اور سپر کرنل ایک الگ ورائٹی ہے جسے اوریجنل کرنل باسمتی سے بہتر پیش کر کے بیچا جا رہا ہے۔ انھوں نے اس بات پر افسوس کا اظہار کیا کہ پاکستان میں کرنل باسمتی کی وہ ورائٹی نہیں ہے جو ان کے والد نے متعارف کرائی تھی۔

چاول کے برآمد کنندہ توفیق احمد نے تصدیق کی کہ اصل کرنل باسمتی تو اب نہیں ہے تاہم خریدار کے لیے آج بھی باسمتی کی دوسری اقسام کے ساتھ کرنل باسمتی کا لفظ لکھا جاتا ہے کیونکہ ایک زمانے میں یہ اعتماد کا نام تھا اور کرنل باسمتی ایک مشہور برانڈ رہا۔

باسمتی چاول پر انڈیا اور پاکستان کا تنازع

انڈیا اور پاکستان کے درمیان باسمتی چاول پر تنازع نہیں ہے۔ انڈیا اس کے حقوق اپنے نام پر محفوظ کروانا چاہتا ہے جب کہ پاکستان کے نزدیک یہ دونوں ملکوں کی مشترکہ ملکیت ہے۔

اس طرح پاکستان میں آج انڈین ورائٹی 1121 کو مقامی نام دے کر بیچا اور بیرون ملک بھیجا جاتا ہے۔ انھوں نے کہا کہ یہ ہوتا آ رہا ہے اور انڈیا اور پاکستان دونوں اپنے ہاں پیدا ہونے والی باسمتی چاول کی مخصوص اقسام کو مقامی نام دے کر بیچتے رہے ہیں۔

انھوں نے بتایا کہ انڈیا  نے سنہ 2004 میں باسمتی چاول کے حقوق اپنے نام پر محفوظ کرنے کی کوشش کی تھی تاہم وہ ایسا کرنے میں ناکام رہا اور یورپی یونین نے پاکستان کے سپر باسمتی اور انڈیا  کے پوسا باسمتی کو زیرو ٹیرف کا یکساں ٹریٹمنٹ دیا اور یہ بات یورپی یونین کی ریگولیشن میں درج ہے۔

وہ کہتے ہیں کہ انڈیا کا جغرافیکل انڈیکیشن (جی آئی) کا حق اپنے نام محفوظ کرنے کا دعویٰ اس لیے صحیح نہیں ہے کہ باسمتی کی پہلی ورائٹی کی دریافت کولو تارڑ حافظ آباد میں سنہ 1926 میں کی گئی جو پاکستان میں واقع ہے۔

فیصل حسین نے کہا انڈیا  نے یورپین یونین میں اکیلے جا کر غلطی کی کیونکہ باسمتی چاول کا روایتی علاقہ ستر سے اسی فیصد پاکستان میں واقع ہے اور صرف کچھ حصہ انڈیا میں ہے کہ جو باسمتی چاول کا روایتی علاقہ رہا ہے۔ انھوں نے کہا کہ انڈیا نے باسمتی کو انڈسٹریل کر دیا اور وہ جو چار ملین ٹن چاول باسمتی کے نام سے دنیا کو بیچ رہا ہے اور وہ باسمتی نہیں ہے۔

انھوں نے کہا انڈیا کے مقابلے میں ہمیں حکمت عملی سے چلنا ہو گا اور اس حقیقت کو اجاگر کرنا ہو گا کہ پاکستان میں باسمتی چاول کے روایتی علاقے ہیں۔

انھوں نے کہا پاکستان اور انڈیا کو باسمتی چاول کے روایتی علاقے ورثے میں ملے۔ یہ چناب اور راوی کے درمیان کا علاقہ اور انڈیا میں ڈیرہ دون کا علاقہ ہے۔ انھوں نے کہا موجودہ حکومت لاہور کے ساتھ جو نیا شہر بسانے جا رہی ہے یہ علاقہ بھی باسمتی چاول کا روایتی علاقہ رہا ہے۔


Summary: انڈین وزیرِ خزانہ نرملا سیتارمن نے بجٹ کے دستاویزات ’نوآبادیاتی‘ دور کے بریف کیس کی جگہ سرخ بہی کھاتہ میں اٹھا رکھے تھے۔

انڈین وزیرِ خزانہ نرملا سیتارمن نے جمعے کو اپنا پہلا بجٹ پیش کیا، جس میں دلچسپ بات یہ تھی کہ انھوں نے بجٹ کے دستاویزات ’نوآبادیاتی‘ دور کے بریف کیس کی جگہ سرخ تھیلی میں اٹھائے ہوئے تھے۔

نرملا سیتارمن نے، جو انڈیا کی تاریخ کی دوسری خاتون وزیرِ خزانہ ہیں، جس سرخ تھیلی میں بجٹ دستاویزات اٹھائے رکھے تھے اسے ہندی زبان میں بہی کھاتہ کہتے ہیں۔

ان کے اقتصادی مشیر کرشنا مورتی سبریمنین کے مطابق یہ ’مغربی سوچ کی غلامی‘ کے خاتمے کی علامت ہے۔

یاد رہے کہ یہ انڈین وزیرِ اعظم نریندر مودی کے دوسرے دورِ حکومت کا پہلا بجٹ ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

نرملا سیتارمن اس سے پہلے انڈیا کی وزیرِ دفاع رہ چکی ہیں۔ رواں مالی سال کے بجٹ میں انھوں نے معاشرے کے درمیانے طبقے کے لیے گھروں کی سہولت، نئے کاروبار کے لیے مراعات، اور انفراسٹرکچر کی بہتری جیسے اقدامات کا اعلان کیا ہے۔

ان سے پہلے سنہ 1970-71 کے دوران انڈیا کی وزیرِ اعظم اندرا گاندھی نے وزیرِ خزانہ کے اضافی فرائض سرانجام دیے تھے۔

پالیمانی سپیکر اوم برلا نے بجٹ تقریر کے بعد انھیں مبارکباد پیش کرتے ہوئے ’انڈیا کی پہلی کل وقتی خاتون وزیرِ خزانہ‘ کہہ کر پکارا ہے۔

تاہم ان کی بجٹ کے موقع پر استعمال کردہ سرخ تھیلی انڈیا اور دنیا بھر کے سوشل میڈیا پر زیرِ بحث رہی ہے۔

جہاں کچھ لوگوں نے انڈین روایتوں کی پاسداری کرنے پر نرملا سیتارمن کی تعریف کی تو دوسری طرف کچھ ناقدین نے انھیں تنقید کا نشانہ بناتے ہوئے دریافت کیا کہ وہ بجٹ پیش کرنے کے لیے پالیمان میں کار کی جگہ بیل گاڑی پر کیوں نہیں آئیں۔

کچھ لوگوں نے یہ کہہ کر بھی مذاق اڑانے کی کوشش کی ہے کہ کیا ان کی بجٹ تقریر کاغذ کی جگہ کھجور کے پتوں پر لکھی ہوئی تھی۔

بجٹ بریف کیس انڈیا کی نوآبادیاتی تاریخ کا اہم حصہ رہا ہے۔ معروف مصنف سمانتھ سبریمنیم کے مطابق ’یہ ایک اہم نوآبادیاتی اثاثہ ہے جو ہمیں برطانیہ کے چانسلر برائے خزانہ کی کئی دہائیوں تک دی جانے والی بجٹ تقاریر کی یاد دلاتا ہے۔‘

لیکن یہ پہلی مرتبہ نہیں ہے کہ انڈیا کے کسی وزیرِ خارجہ نے بجٹ بریف کیس کو استعمال نہیں کیا۔

انڈیا کے پہلے وزیرِ خزانہ آر کے شان مکھم چیٹی نے اپنی بجٹ تقریر میں چمڑے کا بستہ استعمال کیا تھا، جو بریف کیس جیسا ہی تھا۔

اس میں دلچسپ بات یہ ہے کہ انگریزی زبان کا لفظ ’بجٹ‘ ایک پرانے فرانسیسی لفظ سے بنا ہے جس کا مطلب چھوٹا بیگ ہے۔

روایت کے مطابق برطانیہ کے ہاؤس آف کامنز میں اقتصادی پالیسی کا اعلان کرتے وقت چمڑے کا ایک بستہ لایا جاتا تھا۔ اب وہاں اس کا جدید متبادل سرخ بجٹ بوکس ہے۔